Musamu #1 Uulengedwe Wiinda Nguzu ! Insizi! Print\nMusamu #1 Uulengedwe Wiinda Nguzu ! Insizi!\nKotembaula Mwami Yahuwah, O muya wangu, Alimwi utalubi zileleko Zyakwe zyoonse: Ooyo uukulekelela zinyonyoono zyako, Ooyo uukusilika malwazi aako.” (Intembauzyo 103:2-3, KJV)\nNcintu cikopanya mizeezo alimwi citondezya ncobeni kuti mamanino aanyika asika nkaambo kakuti, mbuli lwiiyo lwa busilisi mboluyaa kusumpuka kuya kumbele, atwalo tuzunda tuleta malwazi tuyaakwiindila kulisandula akwaalilwa misamu kutusilika. Kusilikilwa muzibbadela mumazuba aazya kumbele ciyooba cintu ciyumu nta mbuli bbwe, kapati eelyo bantu baakukasyigwa kuula akuuzya pele buyo kuti bazumina kutambula caando camunyama caando ca munyama.\nNcintu ciyandika kapati kukkala ansi cino ciindi kuti wiiye luzyibo lutaulwi mali, lwiiyo lwa micelo ya cintu cisiya iilaa nguzu akataa zilengwa leza. Yahuwah wakatupa micelo mu zilengwa leza iikonzya kutusilika kufumbwa bulwazi. Umwi akataa micelo eeyo wiinda kubaa nguzu, mucelo uukonzya kujanwa kufumbwa busena atalaa nyika cino ciindi. Ooyo mucelo, ni nsizi.\nKubelesya nsizi mbuli musamu wakusilisya malwazi, kwakatalikde nsiku lini kumyaka ya 1500 BCE mu Ijipita. Ikuti yebo wamvwa muntu kaamba majwi aakuti “micelo ya cintu cisiya” mpoonya yebo wabinda kumunonga kuti “eeci nciyanga cuulisya buyo mafuta aanzoka,” yebo ncoyelede kuzyiba sunu ncakuti, nsizi icibelesyegwa mazubaano abasili mu zibabbadela kusilika misyobo yamalwazi manjaanji aali mumusela 21st uuno!\nCibeela ca mfulumende Ceendelezya Misamu Iikola ku Amelika cikulwaizya kubelesya nsizi iigaidwe kuba lusu. Imbungano iilanga Zyakula Akwendelezya Misamu ku Amelika isumpwide busungu bwa nsizi kuba abusena butaanzi “Kubula Ntenda akubaa Nguzu.”\nAlimwi cimwi ciinda kukkomanisya akataa zyoonse eezyo, hena ulizyi? Yebo omwini ulakonzya kulyuulila nokuba kulibambila nsizi yako akwiigaya yaba lusu kuti ube musamu wako!\nMilimo minjaanji ya kubelesya nsizi\nKataa misamu iikonzya kujanwa, nsizi ngo musamu uubeleka milimo minji alimwi weelede kuzyibwa abantu boonse bayandide ncobeni kusilika malwazi kubelesya misamu ya zilengwa leza. Insizi ilesya nguzu zyamisamu iikola kujaya. Ilabelesyegwa mukusilika muntu uusoomona, uuciswa mwida (awujisi tuzunda twa E. coli), ulaa bulwazi bwa kunya kalowa, abulwazi bwa kapweepwe naa cholera. Aciindi mpeenya aawo, nsizi ilakonzya kubelesyegwa akubana bavwanda kakwiina ntenda pe. Ibeleka aanguzu ncobeni cakuti ilakonzya akupa kuti muntu aangane mala mwida. Aboobo, kuti yabelesyegwa mumilimo imwi mumubili wako, yebo weelede kulomya kunywa meenda manji eelyo nobelesya nsizi!\nNsizi ilakonzya kusilika da lyako kuti lyafuta. Nkaambo kakuti nsizi yaanga nguzu zya misamu iikola, kanjaanji ilabelesyegwa kugwisya misamu eeyo mu balwazi bakanywide misamu iikola yiimpene.\nNsizi ileelela kusilika misamu iikola nkaambo tiinywidi kuya mumubili wamuntu pe. Pele ilacaalila mumala, kiiyobolola akwaanga kufumbwa cintu cikola, akucigwisyila anze lya mubili.\nNcobeni, nsizi ilaa nguzu kapati cakuti tiiyelede kuligwa mumawoola obile kuzwa noonywa misamu yakucibbadela, nkaambo inga yalesya nguzu zyamisamu eeyo kubeleka. Mu 1831, umwi Mwiyi wazina lya Touery wakatondezya nsizi mbwiilaa nguzu mu Cikolo ca Misamu caba French. Walo wakanywa musamu uukola uujaya ncobeni wiitwa kuti strychnine … pele taakafwa! Maccu nobantu! Hena takuli kubeja ooko, inga omuntu toofwa buti kunywa musamu uujaya? Nee mukwesu, walo wakasanganya nsizi mukati kamusamu uukola ngwaakanywa!\nNsizi ilaa nguzu zyakukwabilila nokuba kuti yabelesyegwa atalaa cikanda. Icesya malwazi aacikanda, isilika zicisa zyakulumwa zyuuka, iswiintila mate aanzoka alaa musamu uujaya anze, ilesya kucisa kuti muntu walumwa kabanze, alimwi ilakonzya kubelesyegwa kusilika zicisa zyakulumwa syiluubilili uujaya ncobeni munyika! Masimpe ooyu ngo musamu uulaa nguzu yebo ngoyelede kuyandisya kwiiya buno buzuba mbuubelesyegwa.\nNsizi tiikwe ntenda nokuba asyoonto mubulowa bwamuntu pe! Kanjaanji ilawuzyigwa mbuli mapiilisi, pele nzila mbotu yiinda kubaa nguzu njakunywa nsizi kiisanganyidwe mumeenda nokuba mumusinza wamicelo. Nsizi tiilweeli nokuba kulula nokuba kupapa pe, ilatontola sikoo. Kuti yasanganyigwa mu meenda, inga yamvwikaanga museenga amulaka, pele kwiina kulula, kupapa, nokuba kulweela pe.\nKuti yabelesyegwa atalaa cikanda, yebo weelede kubweza buyo muungo omwe wa nsizi iigayidwe kuba lusu: mpoonya wakanda atweenda tusyoonto buyo yaba mbuli ceele, mpoonya akuzilazila acikanda. Kuti koyanda, ulakonzya kusanganya abusu bwacinkwa kutegwa cilemeleme kubaanga nceele. Kuti ceele kacicilaa lweenda, yebo inga wayungizya buyo kusanganya lusu lwa nsizi. Mpoonya nkunanika aawo mpolaa cicisa. Buzuba butobela, yebo kolazyika kapepa katete nokuba kabbeesu atalaa nsizi. Mpoonya yebo kwaanga antoomwe kapepa kajisi nsizi mukapulasitiki, weelede kubona kuti lyoonse nsizi ilaa meenda. Kuti yayuminina, tiicikonzyi kujata mulimo pe. Yebo weelede kusinkilila mumbalaa kapulasitiki kubelesya pulasita nokuba kwaangilila aloozi nokuba kanweba kutegwa kutabi mpiisweka pe.\nNsizi iikandidwe ilakonzya kwaangwa mukalembo, mpoonya akuyobolwa kuyoobelesyegwa aakale.\nMbokonzya kulibambila nsizi omwini\nNsizi ilakonzya kuulwa muzintoolo zya misamu, kubelesya kkompyuta nokuba kulibambila yako omwini. Nokuba boobo, yebo toyelede kubelesya malasya aawulwa muzintoolo nkaambo aayo malasya asanganyidwe aamisamu iitalisya kuyasya mulilo.\nKutegwa ulibambile nsizi, kotobela ntaamu eezyi anselelo aawa:\nKokutula mulilo anze lya munzi. Mpoonya kobikka mumupika walubulo nkuni zyakayuma nta. Nkuni zya mubanga zilainda kubota, pele azimwi mbuli makwa aamicelo azyalo zilakonzya kubeleka. Kojala mpoto eeyi acisinsyo cilaa kasena kakuzwida busi.\nKojika mpoto eeyi atalaa mulilo antangalala kwa mawoola otatwe kusikila osanwe. Kunoolibonya busi buunduluka amuya uuzwa mukasena kacisinsyo. Eelyo nokwaleka kulibonya busi nokuba muya, nkokuti nkuni zili mumupika zyamanizya kunyeka, yaba nsizi.\nEelyo nsizi iili mumupika niyatontola, kunooli muubuzuba butobela waawo, yebo weelede kwiibikka muciyobwedo cisalala. Koisukuluzya ameenda aasalala kutegwa ugwisye twe nokuba tombe linga lyajanwa mukati. Yebo toyandi twe pe.\nLino kobelesya ncili amunsi, kotwa akugaya nokuba kuziya nsizi eeyo kusikila yazukila akuba lusu.\nMpoonya lekela nsizi eeyo kuti ikkale muzuba kusikila woonse meenda ayuminina. Cilakonzya kutola mawoola aali 24 eeco. Utaciti ntaamu iitobela kusikila nsizi yako yayuminina nta kubula meenda.\nNsizi iitakwe cisanganyidwe ilakonzya kubelesyegwa atalaa cikanda, kusalazya meenda, nokuba mumilimo iimwi minjaanji. Lino kutegwa ubikke nguzu zinji nziibelesya nsizi mukati kamubili, kweelede kucitwa ntaamu zitobela zyongaye.\nKobelesya cibeela comwe ca nsizi kuli zyotatwe (1:3) kusanganya antoomwe musamu wa calcium chloride acisela catatu cameenda. Aawa kocenjela. Ooyu musinza ulapya kapati. Yebo weelede kubona kuti ooyu musinza ulakonzya kuvwumbilila nsizi yoonse. Musamu wa (Calcium chloride ulakonzya kuulwa muzintoolo zinjaanji muulwa zibelesyo zyaa munzi. Kuti kotakonzyi kuujana oomo musamu ooyu, yebo ulakonzya kubelesya musinza wa malemani mucibaka ca musamu wa calcium chloride.)\nLino kobelesya katiba kalubulo lutaligwi nkalaya, konozya-nozya asyoonto-syoonto kusanganya musinza ooyo antoomwe ansizi. Mpoonya catalika kuba ceele, koleka kutila musinza ooyo mu nsizi iigayidwe.\nLino kovwunika mutiba ooyo, ubikke mpuutazungaani kwa mawoola aali 24. Mpoonya kominununa kufumbwa musinza uuciibaiba kuzwa mumutiba ooyo. Nsizi yeelede kuba ntete, pele kutali kwiindizya waawo.\nKobikka nsizi ntete eeyo mumupika walubulo. Mpoonya kojika kwa mawoola otatwe kusikila meenda abila. Kwainda mawoola otatwe, eeyo nsizi ilaa nguzu kapati, ililibambide kubelesyegwa.\nNsizi iijisi nguzu ngo musamu uuyandika kapati uukonzya kujanwa. Naba mucete uusama magamba uucetaalide buti munyika yoonse, awalo ulakonzya kulibambila nsizi, eeyo nsizi iikonzya kuvwuna abuumi bwa muntu wiinda bantu boonse buvwubi.\nOno koya ukalivwuntawide makani woonse mukwesu! Talika sunu kwiiya nzila zinjaanji zyakubelesya musamu uulibotela ooyu. Mumazuba aazya kumbele, ooyu ngo musamu uyoovwuna buumi bwako nokuba buumi bwa muyandwa wako.


Mulumbe wa Buvwubi: Kubbadela Bapaizi kutegwa Uvwube Print\nMulumbe wa Buvwubi: Kubbadela Bapaizi kutegwa Uvwube\nKunyengelela caamba “kulida muntu masuku atalaa mutwe wakwe kutegwa umunyange mali aakwe, nokuba cintu cakwe cili buti. Mbumpelenge, mbuli bwa mapolitikisi.” (Webster’s Dictionary). “Mulumbe wa Buvwubi” kunyina acimbi pele mulumbe wabulyato abumpelenge bwakoongelezya akucengelela bantu mumoza.\nMubuzuba bwa Kasangalubwi 9, 2016, umwi mulumbe wakalembwa mu New York Post, eeco cibalo cakali kukankamika akwaamba kuti: “Hillary Clinton usambala mutabi wa Mfulumende yaku Amelika [U.S.], abamwi balupatipati baluujisi kusisikizya akoongelezya bavwubi aabo basangila mali ku Clinton Foundation … kweendelanya mbuli cakalembedwe mumagwalo aakabbununwa muli Bwabili.” Eeci cibalo cakali lembedwe kabotu-kabotu munzila yakweeleba milawo yacisi, pele mutwe wacibalo wakatondezyede kale makanze woonse aabalembi aabo: “Aayo magwalo atondezya bumpelenge bwa Hillary bwaankamika bwakuti, kobbadela-kutegwa-ucite makwebo mumfulumende.”\nKucengelela, ncintu ceelene amapolitikisi munzila imwi, pele ncintu cikasyidwe mumulawo, aboobo basimapolitikisi balasisa kapati kufumbwa bumboni butondezya zintu zisofweede zyabumpelenge nzyobasisikizya kucita. Ncobeni, maŋunuŋunu aakucita cintu camusyobo ooyo ngaakapa kuti Hillary Clinton azundwe munzila iigambya kuli Donald Trump nibakali kuzundana kusalwa busolozi mu 2016 ku Amelika. Kucengelela ncintu ciyambukide mubupaizi bwa zikombelo zya Basikutongooka, abasololi banjaanji babupaizi bumwi abalo balaa mulandu wakucita cintu eeci.\nKutobela niyakainda Nkondo Yanyika Yabili, bukambausi bwaku Amelika bwakasikilwa miswaangano minjaanji mipati ya Bantu Boompolola akuyobeka nobapaila.\nMu 1941, cisi ca Amelika cakalwana nkondo alimwi mukaindi kasyoonto buyo, eeco cisi ca Amelika cakalaa buyumuyumu mubuvwubi kacitaninga lwana nkondo, lino cakaba cisi cilaa nguzu ncobeni.... Niyakainda Nkondo Yabili Yanyika, kwakamvwugwa kuti cisi ca Amelika cakalilelekedwe ncobeni. Buvwubi bwacisi bwakayungizya … Buumi bubotu bwakali kukonzya kujanwa mukaindi kasyoonto buyo … Mizeezo yaangulukide yakatalika kweendelana mucisi … Nokuba zikombelo zyabantu bayobeka kupaila, azyalo zyakajana kuti ooyo wakali mulumbe uutakonzyi kukakwa. Mumyaka yakuma 1940 a 1950, bakambausi baponya bantu bambungano ziyobeka kupaila, bakatalika kukambauka mulumbe wakulelekwa mubuvwubi, milawo yakweendelezya moza, ancokuyandikila kubaa lusyomo lusangalede mumuuya. Balo bakatonkomene kwaamba nguzu zyamizeezo yamuntu kuti alijanine buumi bubotu a buvwubi, mpoonya ooyo wakaba ngomulumbe wakamwaikizyanya, mulumbe wabuvwubi.1\nKenneth a Gloria Copeland bakavwuba kapati kwiinda mukukambauka mulumbe wamalweza abumpelenge kuti “ kubaa mwaanda wampindu”.\nKuzwa mubukambausi oobo bwakatobela niyakainda nkondo, mulumbe mupya uutakwe bulemu awalo wakatalika : “mulumbe wabuvwubi.” Bradley A. Koch ulisalazyide kupandulula muzeezo uuli mumulumbe ooyu kuti: “Mulumbe wa Buvwubi, mulumbe wakuti Leza uyanda bantu bakwe kuti bavwube, kapati mumakani aamali. Aabo bayeeme ku Mulumbe wa Buvwubi basyoma kuti, buvwubi ncecitondezyo cakulelekwa cizwa kuli Leza, akuti bacete mbacete nkaambo tabakwe lusyomo.”2\nOoyo mulumbe umvwikaanga mulumbe mubotu. Hena yebo ulayandisya kubaa mali? Kopa ncojisi kuli Leza mpoonya Walo uyookujokezyela buvwubi buzwide akusindailwa cakuti bulatikaika! Gloria a Kenneth Copeland abalo bakambauka mulumbe wa “kubaa mwaanda wampindu”. Mubbuku lyakwe lilaa mutwe wakuti, Luyando lwa Leza Mbuvwubi, Gloria Copeland wakalemba kuti:\nKuti yebo wamupa dola lyomwe $1 lyakubelesya mumulimo wakumwaya Mulumbe, mali aako ngakuleleka ngu $100; kupa wapa $10, yebo ulatambula $1,000; kopa $1,000 kuti utambule $100,000. Ime ndizyi kuti yebo ulakonzya kusanganya myeelwe amyeelwe, pele mebo ndiyanda kukutondezya mubbuku eeli lisimbidwe mbokonzya kujana mwaanda wampindu mumali ngobelesya mu mpindu…Kopa ŋanda yako mpoonya ulatambula maanda aali mwaanda nokuba ŋanda yomwe ilaa muulo wamaanda aasika kumwaanda. Kopa ndeke yomwe mpoonya uyootambula zili mwaanda nokuba mweelwe wamwaanda wandeke. Kopa mootokala omwe mpoonya uyootambula bulumbu bwakubaa myoota mubuumi bwako boonse. Mubufwaafwi, kampango ka Maako 10:30 nimpindu mbotu ilaa makwebo ncobeni.3\nEeci ncintu ciinda kubija kwiinda kunyengelela bantu. Ooyu mulandu wa saimoni ubbida muntu lubono kwiinda mukumusambala zintu zyabupaizi. Mulandu wa saimoni mulandu wakusisikizya muciwa camumuni naa muzikobela zyabupaizi akucita makwebo muzintu zyabupaizi. Ooku munzila imwi, nkokwaamba kuti “Kuulisya akuuzya zileleko zyabupaizi, kubbadela mali kuti ulekelelwe zinyonyoono, nokuba zintu zimwi zilanganyigwa kuti zilisetekene azimwi nzintu zyamoza.”4 Eeli bbala lwalyo kuligaminina, lyakazyila kumuntu wiitwa kuti Simon Magus; ooyo muntu kaano kakwe keelede kucenjezya basyomi boonse kuti beelede kweeleba ntenda ya mulumbe wabubeji ooyu.\nSimon wakali muŋanga. Walo wakali kukkala buumi bwakubeleka mulimo ooyo. Boonse bantu bakali mumbali lyakwe bakali kusyoma kuti aayo maleele ngaakali kucita, akali kuzyila ku Mwami Yahuwah.\nMpoonya Filipo wakasika mumunzi. Cintu cakaimpene amaleele aayo Filipo ngaakali kucita kwiinda mulusyomo lwa Yahuwah, kweezyekanya amaleele aayo ngaakali kusendekezya kucita Simon kumwi kaimbilila akuŋuŋuna katembaula mizimo, akali maleele mapati ncobeni, cakuti aabo bakacengedwe a Simon, lino bakafuumina kuyooteelela Filipo nkwakambauka. Maleele akacitika. Baciswa bakaponyegwa. Madaimona akatandwa kuzwa mubantu. Simon lwakwe wakasyoma (mukuyanda buyo kusangana akataa bantu) akubbizyigwa lwakwe. Pele kucili cintu cakali kutobela waawo.\nEelyo baapositolo bakali ku Jelusalema nibakamvwa kuti munzi wa Samaliya wakasandulwa, mpoonya bakatumina Petulo a Johani kuli baabo bakali mumunzi ooyo. Nibakasika kuya, Petulo a Johani bakapailila baabo bakasandukide, akulomba Taata kuti atumine Muya Wakwe ali mbabo, mpoonya cakacitika ncobeni eeco!\nSimon Magus naakabona boobo, wakanyandwa. Eezyi tiizyakali nguzu nzyaakajisi mubuumi bwakwe pe. Alimwi wakayandisya kubaa nguzu eezyo! Walo wakakumbila Petulo kuti amusambale nguzu eezyo. “Mpoonya Simon naakabona kuti kwiinda mukulazyika matansyi abaapositolo atalaa muntu, Muya Uusalala wakapegwa, awalo wakasola kubapa mali kuti bamupe nguzu eezyo, kumwi kaamba kuti , Amundipe nguzu eezyo ambeyo, kutegwa kufumbwa ooyo ngweguma amaanza aangu mebo, akonzye kutambula Muya Uusalala.” (Milimo 8:18, 19, KJV)\nPetulo wakaziminwa cakwaamba. Walo wakamukalalila Simon Magus munzila yakumubwentela mpati iilembedwe mu Mangwalo, kaamba kuti: “Kozwa koya yawe kafwide kooko amali aako, uyeeya kuti cipego ca Mwami [Yahuwah] cuulwa mali alaa tombe! Yebo kunyina pe moyo wako nuuli mumulimo ooyu alimwi kunyina cibeela ncojisi mumakani aaya, nkaambo moyo wako tuululeme kunembo lyokwa [Yahuwah]. Weempwe kuzwa sunu malweza ngocita azibi zyako, alimwi ndapaila kuti Mwami [Yahuwah] ambweni inga wakuyeeya akukulekelela zili mumoyo wako. Nkaambo ndakubona kale munyono uukuzingaide mumoyo wako akukwaangilila kucinyonyoono .” (Milimo 8:20-23, NKJV)\nEeci cibalo citondezya kuti cinyonyoono ca Simon Magus ncecisyiko ca mulumbe uukambaukwa kuti “Mulumbe wa Buvwubi.”\nMulumbe wa buvwubi ulivwelengene antoomwe akulubila. Uyeeme atalaa mizeezo yotatwe yamanjezyeezya:\nBuvwubi ncitondezyo cakulelekwa akufwidwa lubomba ku Mwami Yahuwah.\nBucete ncitondezyo cakuti kuli cintu citamukondede Mwami Yahuwah mubuumi bwako.\nKuti wapa ku Mwami Yahuwah, Awalo unjila mucizuminano cakukuleleka kwiinda ncoomupa yebo, kweendelanya bwaamba Jwi Lyakwe.\nMubbuku lya Buumi bubotu, Buvwubi a Kukkomana: Hena Mulumbe wa Buvwubi Wakainda Kubaa Mpuwo Kwiinda Mulumbe wa Kristu Na? Balembi ba Russell S. Woodbridge a David W. Jones bagantauka kulubila kosanwe ooko nkobacita caali aabo bakambauka Mulumbe wa Buvwubi.\nNkooku kulubizya kwabo:\nCizuminano cokwa Abulahamu caambilizya buvwubi bwaanyika.\nBulowa mbwaakatila Jeesu Mufutuli bujatikizya “cibi” cabuvwubi bwaanyika.\nBana kristu bapeda mali kutegwa bapegwe zileleko kuzwa kuli Leza.\nLusyomo ninguzu zyamuntu mwini zimutola kubuvwubi.\nMupailo ncibelesyo cisinikizya Leza kuti akupe buvwubi.5\n1. Cizuminano cokwa Abulahamu ninzila yakujanina buvwubi.\nMukambausi wa buvwubi bwaanyika, Joel Osteen, ngo silutwe wa Cikombelo ca Lakewood, imbungano mpati iitayeeme kuzikombelo zimwi. Kusikila bantu bali 52,000, balaunka kuyoopaila mvwiki yomwe-yomwe kucikombelo eeci. Joel a Victoria Osteen bakakkala mumunzi uudulisya uukonzya kuulwa mali aasika ku $10,500,000.\nBantu bakambauka makani aabuvwubi bapindulula caambwa mu Mangwalo., kabataminina kuti zileleko zyakasyomezyegwa mu moza, nzileleko zya buvwubi bwaanyika. Ooku nkulubila kupati ncobeni alimwi ncecintu cifwamba kusolweda bantu batobela makani aamusyobo ooyu kuti banjile muntenda yamoza alusyomo. Edward Pousson ukosozya makani aamulumbe wabuvwubi kweendelanya acizuminano cina Abulahamu kaamba kuti: “Bana Kristu mbana bokwa Abulahamu alimwi mbabakona zileleko zya lusyomo . . . . Oolu lubono lwa Abrahamu, lupiminwa mu zintu zyuulwa amali.”6\nKamwi kampango kazwa muli Paulu aako nkobabelesya ziindi zinjaanji mukutabilila muzeezo uupilingene ooyu nkakuti: “Kristu wakatunununa kuzwa kukusingwa kwa mulawo, walo wakasingwa mucibaka cesu… Kutegwa cileleko cokwa Abrahamu cikabasikile abalo banamasi kwiinda muli Jesu Kristu” (Bagalatiya 3:13-14, KJV)\nKaambo keni kaliko aawa nkakuti, baamba buyo cibeela citaanzi cakampango aako akusiila kumbali cibeela cabili, eeco cibeela ncecitondezya akusalazya cintu cini Paulu ncaakali kwaamba: “Kuti cileleko cokwa Abrahamu ciyoobasikila abalo banamasi kwiinda muli Yahushua munanike; kutegwa aswebo tukatambule cisyomyo ca Moza kwiinda mulusyomo.” (BaGalatiya 3:14, KJV)\nMulimo wa Muya Uusalala wakaambilizyigwa munzila iisalazya makani a Mufutuli eelyo naakati:\nNdiyanda kumwaambila masimpe kuti, ncibotu kulindinywe kuti ngunke. Nkaambo kuti nsiciti boobo, Mugwasyi takoosika kulindinywe pe.\nPele naa ndaunka ndiyoomutumina kulindinywe.\nLino aakusika uzoobazula bamunyika kuti balilubizyide mumulandu wacinyonyoono, awabululami awalubeta.\nMulandu wacinyonyoono nkaambo tabandisyomi mebo. Mulandu wabululami nkaambo ndibweeda kuli Taata, nkabela tabacindiboni limbi pe.\nMulandu walubeta nkaambo muleli wanyika eeyi wabetekwa. Ndicijisi makani manji aakumwaambila, pele tamukonzyi kwaamvwisya ono.\nLino azoosika Muuya wiisya zyabwini, uzoomusololela mumakani aabwini oonse.\nNkaambo tazikwaambi zyakwe mwini pe, pele uzoolungulula eezyo zyoonse nzyaakamvwa kuli Taata, nkabela uzoomwaambila zintu ziciboola. (Johane 16:7-13, KJV)\nBikkila maanu aawa kuti: kunyina cisyomyo cabuvwubi buulwa mali cakasyomezyegwa mutumpango ootu pe. Moza utuletela buvwubi bwa Kujulu mu zileleko zya Moza! Eeci ncecaambwa amwalo mu BaGalatiya 3:29 aawo mpokulembedwe kuti: “Alimwi inywe kuti kamuli bokwa Kristu, nkabela muli lunyungu lwa Abrahamu, alimwi ndinywe mukona kweendelanya acisyomyo.” Ooku nkokwaamba kuti kukona mumoza, kutali mubuvwubi buulwa mali. Muntu munamasi uusyoma takonzyi kucincigwa bulowa bwaluzubo lwakwe eelyo natalika kusyoma pe. Tucinoojisi mibili yanyama yabuntu kumwi katusyoma pele tunooli lunyungu lwa Abrahamu mumoza.Aboobo, citobela ncakuti, eeco “cisyomyo” caambwa, ncisyomyo caambilizya buvwubi bwa moza, kutali bwazintu zyuulwa mali pe.\n2. Cituuzyo cokwa Jesu cilamwayilizya a “cibi” ca buvwubi buulwa mali.\nAlimwi, eeci cimvwikaanga ncintu cikondelezya kulangila atala. Pele ciletela buyo mukuli wakubaa mulandu kubantu batobela muzeezo ooyu nkaambo kakuyiisya kuti bucete buboolela muntu nkaambo kazinyonyoono. Mukuyungizya waawo, kupenga kwabuntu amalwazi inga zyaambwa kuti nzinyonyoono azyalo. Kenneth Copeland wakalemba kuti:\nMusemo wini wabuumi buna kristu ngwakuzyiba kuti Leza wakaanzika cinyonyoono cesu, kuciswa, malwazi, kuusa, buumba abucete ali Jesu ku Kalivali. Kuti Leza inga wabikka zintu eezi lino alindiswe kuti atusyiisye ciiyo akutuyumya lusyomo, inga kwaba kunyonganya bululami. Kusyoma Leza kuti Leza ulaa makanze ncatulekela kuti tuciswe inga kwaba kwaamba kuti Jesu wakasowa ciindi kulikulika kuciswa kwesu. Tee kayi ooko nkusampaula luyando Lwakwe, kubambilila aluzyalo ndwajisi kuli ndiswe!7\nEeci kunyina pe acimbi pele ooyu ngomukuli ngweenya ooyo Bafailisi ngubakali kudimbaika atalaa bantu baminidwe kupenga muzinyonyoono! Yahushua lyoonse wakali kukaka misyobo yalusyomo oolo.\nNaakali kuyaabweenda Yahushua wakabona mwaalumi moofu kuzwa kukuzyalwa kwakwe. Basikwiiya bakwe bakamubuzya kuti, Ö mwiiyi , nguni wakacita cinyonyoono eeco cakapa kuti ooyu muntu azyalwe kali moofu?\nSena ncinyonyoono cakwe mwini naa ncabazyali bakwe?” (Johane 9:1-3, KJV)\n3. Bana Kristu mbaabi kutegwa bakonzye kutambula buvwubi bwamali kuzwa kuli Leza.\nNkolili bbala likonzya kupandulula cintu eeci, alimwi ndibbala lyakuti masinka mulomo. Masinka mulomo: “Nkupa mali nokuba kucitila muntu cintu cibotu nanka kumusyomya cibotu kutegwa akucitile cibotu mumulimo ngwapedwe kucita… ncintu cinyonganya nokuba kusinikizya kucita cimwi.”8 Kubbadela masinka mulomo, mulandu ncobeni muzisi zinjaanji, alimwi ncecintu eeco ncobacita bana Kristu eelyo nobbadela mali kubakambausi kutegwa batambule buvwubi bunji.\nBakambausi ba buvwubi balaambilizya a “Mulawo wa Kutambula bulumbu.” Ooku takuli kwaabila mali amoyo woonse pe, pele nkwaabila mu buunyu. Balo bapeda zintu asyoonto kutegwa batambule bulumbu bupati. Eeci ncintu cikazyanya aziiyo zya Mufutuli eelyo Walo naakaamba kuti: “Pele amuyandane abasinkondonyoko, amubacitile cibotu, akubapa ncobabulide, kakwiina kulangila bulumbu; nkabela bulumbu bwenu buyooba bupati, alimwi muyakwiitwa kuti muli bana ba Singuzuzyoonse. Nkaambo Walo ulaa lubomba kubantu batalumbi abasofweede.” (Luka 6:35, NKJV) Aawa bulumbu buyootambulwa, buyooba bupati Kujulu. Buvwubi buulwa mali tabusyomezyedwe muntu naba omwe ansi aano pe.\n4. Lusyomo ninguzu zyamuntu mwini zimusolweda kubuvwubi.\nLubuwa lwandeke lwaba Kenneth Copeland, ndwamaseseke alimwi lwakayakwa amulimo wakukambauka kwabo, lulalibonya kujwe lya munzi. Ndeke yuulwa mali aasika $20 miliyoni, ayimwi nsyoonto, zilasungwa mulubuwa oolu. Mu 2007, Copeland wakatamikizyigwa kubelesya ndeke eeyi mukulikkomanisya akusekelela abalongwenyina.” Copeland “ulaa ndeke zyotatwe, alimwi cikombelo cakwe, kunyika lyakumbo lyamunzi wa Fort Worth, alyalo lilaa ndeke zimwi.\nMumwezi wa Miyoba wakainda March, naakamanizya kulombelela mali aasika ku $20 miliyoni, cikombelo cakwe cakayuula ndeke eeyi yuuluka musinzo wamaile lyomwe mutunzumina tuli cisambomwe.Mazuba masyoonto aakainda, cikombelo cakaula ndeke yasanu, iidula mali aasika a $3.4 miliyoni.”\nIbbaibbele liyiisya kuti lusyomo ncipego. Lulakomena kwiinda mukuswiilila jwi lyokwa Yahuwah. Lusyomo lwini alwalo lupanduludwe kuti: “Cintu cisyomwa; kuzumina kasimpe mumizeezo yako, aako kasimpe kaambwa amuntu umwi, akwiimina munguzu zyakwe akusyomeka kwakwe, kakwiina bumboni buyungizya kwiinda waawo.”9 Oolo ndolusyomo. Pele bakambausi babuvwubi babelesya ndobyo. Balo babelesya bbala limvwika kabotu mumatwi aabantu lyakuti (lusyomo), pele basandulula bbala eelyo mucintu ciindene citayeeme mu Jwi lyokwa Yahuwah!\nKenneth Copeland waamba kuti: “Lusyomo ninguzu, nguzu zyamoza. Nenguzu eezi zya lusyomo zipa kuti mizimo kiibeleka. … Kuli milawo imwi yeendelezya buvwubi iiyubunudwe mujwi lya Leza. Lusyomo ncecintu cipa kuti eeyo milawo ibeleke. Iulakonzya kubeleka kuti lwabelesyegwa, alimwi lulaleka kubeleka kuti nguzu zyalusyomo lwamuntu zyamana.” Mpoonya muntu uya kumbele amasampu aakwe aakuliyeeyela kuti: “Hena wabona ono mbocibeleka cintu eeci? Ayalo milawo yabuvwubi mbwiibeleka mbweenya mbuli milawo yalufutuko, kusilika amilawo minjaanji imwi.”10\nBakambauzi babuvwubi bayiisya lusyomo lwiimpene ku lusyomo lujanwa mumulumbe mubotu, alimwi “mulumbe wabuvwubi”, mulumbe wakweena, kunyengelela akunyongomona bantu mali. Paulu naakali kwaambilizya bamayi balweeno aaba, wakacenjezya basyomi kuti “kwiingaila ooku akooku kusyoma kufumbwa cintu cakusyoma, akucengwaa bantu, bacenjezu alimwi bampelenge, aabo balindila kuti bacengelele muntunyina.” (BaEfeso 4:14, KJV)\n5. Mupailo ncibelesyo cakusinikizya Leza kuti akupe buvwubi.\nBakambausi babuvwubi bayiisya muzeezo wakuliyeeyela kuti muntu napaila wabelesya mabala amwi, azintu zimwi zicitwa, inga eezyo zyasinikizya Singuzyoonse kuti amucitile kufumbwa ncayanda muntu uusyoma nalomba. Eeci kunyina pe acimbi pele nciyanza cabantu bakomba mizimo amituni eelyo nobakambilila masabe amizimo kuti basinikizye, baumbulizye akoongelezya mizimo yabo kuti ibateelele akubaingula!\nCreflo A. Dollar wakaamba kuti: "Ncobeni, inywe muleelede kumvwisya makani aamali, nkaambo nywebo tamukwe luyando akukondwa aluumuno kusikila mwabaa mali amwi!\nCreflo Dollar, mukambausi waku Amelika, silutwe wa Cikombelo ca World Changers Internationalo, wakalemba mubbuku lyakwe kuti “Mupailo: Nzila Yako Iikusolweda Kukuzwidilila”: “Eelyo notupaila, katusyoma kuti twatambula kale eeco cintu ncotulombelela, kunyina Leza mbwanga waleya cintu eeco pele buyo kuzuzika mipailo yesu mbweenya mbutwamulomba. Walo ulazuzika Jwi Lyakwe, kutali mbotulimvwide mumyoyo yesu. … Kwiinda mukulekela Jwi Lyakwe kuti libe musemo wabuumi bwesu bwakupaila, inga twakkazyika camba kuti mumipailo yesu iyokwiimpauka kiiya mujulu.”11\nMupailo nkokuyoya kwa wamuzimo wamuntu, pele kunyina pe nocili cibelesyo cakusungilizya akusinikizya Singuzyoonse kuti abikkile maanu kuteelela kulilauka kwesu. Mu Getisamane, Mufutuli wakapaila cakusinizya kuti kuti kacikonzyeka, Walo “atanywi kuzwa munkomeki” pele lyoonse Walo naakali kulomba boobo, Wakayungizya akuti, “Nokuba boobo, kutalikuyanda Kwangu, pele kuyanda Kwako, akucitwe.” (Luka 22:42, KJV)\nKuyungizya waawo, swebo tweelede kukkazyika camba cesu muluyando lwa Taata amuluzyalo lwa Mufutuli, kutali mumipailo yanguzu zyesu tobeni pe.\nKusungilizya Mwami Yahuwah\nDavid wakapaila kuti: “Ndikwabilile kuzinyonyoono zyakucita aacaali ndemutwanga wako, zitandeendelezyi pe, mbombubo mbwekonzya kubula kampenda, kuti intabi aamulandu mupati.” (Intembauzyo 19:13, KJV) Malweza aamulumbe wabuvwubi ngakuliyeeyela kwamuntu! Nkusendekezya kuti, nokuba kuti moyo wamuntu ugwalangene buti, ooyo muntu inga wataminina akulikankaizya mucisyomyo kuti apegwe kufumbwa cintu ncayanda!\nDavid W. Jones, mucijuzyo cabbuku lyakwe lyakuti Buumi bubotu, Buvwubi a Kukondwa , waamba kuti:\nNokuba kuti Ime ndakajuzyigwa kumulumbe wabuvwubi kaindi loko mubuumi bwangu, ndileelyo buyo neekatalika kwiiya kucikombelo neekaibaluka akusinsimuka akujula meso aangu kuti ndibone ncobeni ooyu mulumbe wabuvwubi mbuulaa mpuwo mpati. Ime ndakagambwa kubona balongwema abantu banamaleya kabalanganya cilongwe cabo a Leza kuti ncilongwe cakupa-kutegwa-utambule. Bakabwene Leza kuti wakali muntu aawoo mpobakonzya kujanina zintu zibotu, akuti wakali kuponena buyo kubapa buumi bubotu, buvwubi, akubakkomanisya nkaambo kamilimo njobamubelekela. Nokuba kuti Leza ulaabila, akubambilila batobeli Bakwe ncobeni, lusyomo lwabuvwubi nkusofwaazya ciimo Ciyubununa Nguwe akunyonganya mizeezo yabantu kuti batamvwisyi nzila Yakwe yalufutuko, alimwi ooyo ngomuzeezo uusolweda kubuyamba muzintu zyabuvwubi bwaanyika.12\nOoyu muzeezo wabuyamba, uuyeeme mumasendekezya, nkaambo keni kacisya myoyo yabantu banjaanji aabo basyomeka ncobeni mumyoyo yabo. Mweembezi Rick Henderson, wakacenjezya mukambausi wabuvwubi, Joyce Meyer, kuti: “Kuleka buyo kuti uyiisya kuti kupa mali njenzila yakubamba mpindu yakujana mali manji kuzwa kuli Leza, walo ulaa buyamba kubantu baingaila mulusyomo. Walo takombeleli kuti naa kabamupa mali aabo kuleka kuti babbadele zikwelete nzyobajisi. Eeci ncintu citeelede kulekelwa kucitika!”13\nKwiindizya waawo, ooyu mulumbe wakubeja lino nguuyambukide atalaa nyika, akucetaazya bantu bapengede kale kabalemedwe mukuli wabucete muzisi zitasumpukide.\nYahushua wakacenjezya kuti: “ eezyo zilebyo zicita bantu babisyi nkozili, pele maawe kumuntu ooyo uuzileta! Inga cabota kulinguwe kuti waangililwa ziyo munsingo akuwaalilwa mulwizi, kwiinda kuti awunsye umwi wabaniini aaba kuti abisye” (Luka 17:1-2, KJV) Aabo “bana basyoonto naa bacece” bakali kwaambwa waawa, tabali buyo bana bacece. Mbantu kufumbwa uucengelelwa amuntunyina umwi. Mantu aabo bayandisya kuya kuzikombelo mvwiki amvwiki kabasyoma ncobeni mumyoyo yabo kuti bacita cintu cibotu, pele balacengwa abeendelezi bambungano akubbidwa mali ngobapengela boobo.\nMulembi alimwi sikubandika, John Piper, wakapa majwi malemu kubakambausi babubvwubi balyato, aabo bakavwuba kwiinda mukunyongomona mali kubantu banjombede mubucete abuyumuyumu bwakubula mali.\nAaba bakambausi babuvwubi tabaambawidi buyo bantu baku Amelika aabo bavwubide kale … balo bakkwela ndeke zyabo akuuluka kuya ku Afulika nokuba ku Philippinesi, mpoonya baakusika kuya babunganya bantu bacetaalide kapati mucilangililo cikonzya kukkalwa bantu myaanda iili zyuulu (100,000) akutalika kubaambila kuti, kuti basyome muli Jesu, bayoovwuba alimwi kufumbwa ncobabulide bayoopegwa … mpoonya banjila mundeke zyabo kabaminidwe kutembaizya nkomo zyamali ngobanyengelela bacete akuzyokela kumaanda aabo. Ooku nkusofwaala. Nkaambo Bbaibbele lilizwide ncobeni ziiyo zinjaanji kuti mubuumi mbotupona buno, ooku nkupenga kwakaindi kasyoonto buyo. Ooku kupenga asyoonto nkokutugwasya kuti swebo tukatambule bulemu bwiinda kulemenena kweezyeka buumi buno.14\nMukambausi David Oyedepo waku Nigeria ngosilutwe wa Cikombelo ca Lusyomo Luzumi Munyika Yoonse. Walo ulaa buvwubi busikila mali aali150 miliyoni, alimwi ulaa ndeke zyamaseseke zyone, amaanda manjaanji ku Amelika aku Engilandi. Cikombelo cakwe Oyedepo cakaula cibeela canyika (Mayeeka aali 530) ciitwa kuti “Nyika ya Kkenaani” aawo mpayakide munzi wakwe. Aawo kuliyakidwe cilangilo cikonzya kukkalwa bantu bali 50,000 aciindi comwe, 'Civwuka ca Lusyomo', eeco caambwa kuti ncikombelo cimwi cipati ncobeni cakubunganina munyika. Aaya makani akalembwa amwalo mubbuku lyamalembe Aanyika lya Guinness.” https://genemcvay.wordpress.com/2014/11/02/rich-preacher-poor-preacher/\nBantu banjidwe Masabe\nCarlo Ponzi wakazyalilwa ku Parma, Italy, mu 1882. Walo wakalongela ku Amelika mu 1903. Naakali mubwato, wakauma njuka kusikila wasweekelwa mali aakwe woonse, mpoonya wakaamba aakale kuti: "Ime ndakasika kunkomwe yacisi cino nkejisi buyo mali $2.50 alimwi nkelangila kujana mali aasika $1 miliyoni, alimwi kunyina pe oobo bulangizi nibwakandisiya." Naakamanizya kukkala myaka yongaye muntolongo yaku Canada (nkaambo kakulembulula kapepa kakubeja kuti avwole mali) alimwi aku Amelika nkaambo kakubbidikizya kuleta bantu batazumizyidwe mucisi, walo wakakanza nzila mpya yakuti imujane mali aasika $1 miliyoni muzisyomyo zyamali, kutegwa eeco cibe cintu cicitika ncobeni mubuumi bwakwe.\nWakazwidilila ncobeni mumakanze aakwe! “Walo wakaula munzi mupati ku Lexington, Massachusetts, kakuunga muwo uutontola mukati alimwi kakuli zyiba lyameenda aakasaazyidwe mukati. Walo wakaindulula kwaamba kuti, buzuba abuzuba wakali kujana mali aasika $250,000.”15 Tiilyakalampa kaamba boobo. Mu 1920, kwakaba kuvwuntauzya nzila zyakali kumuletela mali mumpindu zyakwe. Boonse bantu bakabikkide mali mumpindu zyakwe bakalibilika akutalika kumunyanga mali aabo. Ponzi, taakajisi mali aakubapa. Ponzi wakali mumpelenge uucengelela bantu. Boonse bantu bakabikkide mali mumpindu yakwe, bakasweekelwa mali aasika zyuulunzuma zili ciloba zya madola. Ponzi wakanjila akupika ntolongo myaka iili 14 yakatobela akupa kuti zina lyakwe lyuulikwe misyobo yamakwebo iicisolwekwa kubelesyegwa abantu bafubeede kucengelela bantunyina mazubaano yakuti: Ponzi Scheme.\nAaba bakambausi babuvwubi balainda bumpelenge kwiinda Carlo Ponzi a Bernie Madoff. Mbagwebenga bakkuluku citaambiki nkaambo bapilinganya mulumbe wa Mwami Yahuwah aciimo Cakwe. Eelyo muntu uusyoma natambula kubeja kwabo amaŋunuŋunu aacisyomyo cakuvwuba, alimwi kwiingaila kwamuntu ooyo nayaakutandila kuti ajane mali naaceya buti, eelyo nauma njuka amali aayo ngateelede kuuma njuka, akwiide kucaala kakkede ansi katakwe ŋanda nokuba mulimo uumupa mali, walo takonzyi kutamikizya mukambausi ooyo nkaambo wakamuyiisya kucita cintu cakuliyeeyela. Pele, kwiinda waawo, ooyo muntu utalika kudonaika ciimo caluyando ca Mwami Yahuwah ooyo ngwaakabejelezya mukambausi ooyu.\nAaba bantu banjidwe masabe amizimo, balapelengusya akucengelela kapati kuti banyengelele mali kumuntu kufumbwa uuswiilila milumbe yabo. Balo babelesya kubula mali abuyumuyumu bwabantu bapengede kuti banyange muntu mali ngacisyeede kajisi munkomo, kumwi kabamusyomya kuti kuti wabbadela mali aayo kucikombelo akupa zituuzyo zyakwe, inga watambula bulumbu bupati. Balo bapelengusya muntu akumwiinda kunsaa maanu kuti, “Yebo tokonzyi kupa zinji kwiinda Leza mbwanga wakupa”, kutegwa eeco cibe cintu cimujata maanu muntu ooyo kuti bamwaambila masimpe.Aboobo kufumbwa ncajisi nociceya buti uleelede kutuuzya kucikombelo amulimo wabuvwubi wabakambausi aaba nkaambo Leza ulakonzya kumujosyela muntu ooyo mali kwiinda ngayanda nokuba ngajisi kale.\nAmbweni cintu ciinda kubaa lunya, cintu ciinda zyoonse, ncakusungilizya bantu kuyaka tempele lyatatu ku Jelusalema. Kufumbwa kuti bantu bazumanana kupa mali kubukambausi bwakuvwuba pele kakwiina buvwubi mbobalibwene kuvwuba mumaumi aabo pele kabaindila kutubuluka akucetaala, aabo bantu beelede kusinsimuka akujula meso akuleka kupa mali kumulimo wamusyobo ooyo. Pele eeci teesyi ncecicitika eelyo nokupegwa lwiito lwakuyaka tempele ku Jelusalema.\nOoyu muzeezo wakuyaka tempele uyeeme acisyomyo cokwa Yahuwah kuli Abrahamu: “Ime njoobaleleka aabo bakuleleka yebo, alimwi njoomusinganya ooyo uukusinganya yebo: muli nduwe mikwasyi amikowa yaanyika yoonse iyoolelekwa.” (Matalikilo 12:3) Aaka nkooze kazela akuca milwi atalaa milwi yankomo zya madola mwaka amwaka. Zyuulunzuma atalaa zyuulunzuma zya madola, ayide kuyabaila kusweeka mumuwo kakwiina uukonzya kuvwiila kuti agama kuli mali, pele kwiina tempele libwenwe kaliyakwa ku Jelusalema, aboobo, aaka kooze kalainduluka akuya kumbele lyoonse kuteya mizeezo yabantu kuti bape mali aakuyaka tempele nkaambo lyoonse bantu banoosyoma kuti bapeda mali aakuyasya tempele eelyo nobatalibwene tempele liyakwa.\nNkamu ya www.InPlainSite.org yakavwuntauzya maumi ngobakkala bakambausi\nbakambauka muzipekupeku abakambausi babuvwubi bali 22.\nAnsi aawa, aaba batobela bali lusele bali akati kabo:\nJoel Ostee n\nWa Cikombelo ca Lakewood a munzi wa Osteen $10.5 miliyoni madola\nUvwozya mali kubantu babeleka mu Munzi uusika 18,280 mafiiti, alubuwa lwandeke lwamaseseke zili fuka, Kweendeenda a Kuula\nUlaa mootokala uudula Rolls-Royces, ndeke zyamaseseke, munzi wuulwa madola aali $1 miliyoni ku Atlanta amunzi wuulwa $2.5 miliyoni ku Manhattan\nKuti muntu kakonzya kuula munzi wuulwa $2.1 miliyoni ku Bayshore Boulevard a Ngazi yuulwa $3.5 miliyoni ku New York, akwalo kupa cipego ca mootokala kumuntu umwi inga tacili cintu cimukatazya.\nUlaa munzi wuulwa $10 miliyoni munsaa lwizi; ndeke yamaseseke, mootokala Mercedes SUV uukonzya kupindaulwa, “uleendeenda” akataa miswaangano kabelesya mali aasika $900 - $3,000 busiku bomwe ku Hawaii, Cancun, London, Milan.\nUyandisya magilazi aasamwa kumeso aa Gucci, tulungu twaamoyo twagolide, nkaya zya madaimondi, nkoloko zya Rolex amyootokala ya Bentley, alimwi walo waamba kuti "ulaa busena busumpukide kwiinda mukambausi uusiya uukkede kutala lyookuya".\nAaya mangwemba ngaainda kuungula maanu, mbwaanga ciluli cazyuli lyakwe oomo mwawonena mumunzi wakwe umwi wuulwa madola aasika miliyoni, cilaa cifwanikiso ca Jodani atalaa cuuno – mbuli Leza – abana bakwe botatwe kabaululuka mbuli bangele.\nUlaa munzi wuulwa $2.6 miliyoni, ulaa mazyuli aali ciloba azyiba lyakusambila munsaa Zyiba lya White Rock ku Dallas...munsaa muvwubi wamungwimba H.L. Hunt.\nMasinka Mulomo Mubupaizi\n“Mulumbe wa Buvwubi” wakatusikila kuzwa kuli basikale bakomba mituni, mu Bukatolika, kusikila aku Bakambausi Ba Evangeli a Basikutongooka. Oyoo Mulumbe wampindu uucitwa makwebo muzikombelo. Mumakwebo aamali, muntu utambula cintu cimwi, nkaambo wabbadela cimwi cintu. Mukukomba mituni, muntu ulabbadela kutegwa atambule buumi bubotu, buvwubi, zimwi ziindi kukoma mbuli munkondo kwakali kunga kwacitwa mukujaya mwana kuti abe cituuzyo ku mizimo. Bakatolika baku Loma, abalo bakali kubbadela mali kutegwa balekelelwe zinyonyoono zyabo. Ba Evangeli bamazubaano aabo bakatambula mulumbe wabuvwubi, balazumanana kubbadela, kabalangila kuti, Yahuwah inga wasungilizyigwa kubapa buvwubi.\nOoyu muzeezo ulaa mpuwo kapati mu Afulika oomo “Bamayi babuvwubi mu Afulika mobalipeekezya kuti balakonzya kuponya baciswa, kulesya muntu kusingwa, kubambulula zikwati, kujokolosya malweza aacitikila muntu, azimwi zinjaanji.”16\nMumulumbe umwi wa TGC Internationalo Outreachi … Charles Karuri, wakatongooka penzi lya mulumbe wakubeja ooyo wakayambukila atalaa nyika ya Afulika. Karuri, mweembezi uugwasyilila ku Cikombelo ca Emmanuel Baptisti ku Nairobi, Kenya, wakapandulula “mulumbe wabuvwubi bwaanyika” kuti wakali muzyondo uukola citaambiki: “Bucete bwamu Afulika, kubula milimo yakubeleka akuvwola mali, kupyopyongana akataa mikowa kakuswaangene antoomwe Bupaizi bwakuyobeka kupaila a ziyanza zyatunsiyansiya zyabupaizi buna Afulika. … Eezyi nzyezintu ncobeni nzyobakali kucita baŋanga abasondi bamuminzi kwamisela milamfu kuutaninga sika mulumbe wa buvwubi ooyu,” mbwaakaamba oobo.17\nMaumi aabantu akanyonyoonwa, bantu banji bakatonekwa mumyoyo, alimwi lusyomo lwakajayigwa nkaambo ka bupaizi bwalweeno oobu butakwe cibaka mubuna Kristu. (Kutegwa ubale ncaakalemba Tom Killingsworth naakanjizyidwe kubelekela mulimo kuli Kenneth Copeland, kotyanka ubalibalile cilembedwe.) Mulembi wamabbuku Soren Dreir, upandulula masinka mulomo aaya munzila iisalede, kapandulula kuti: “Eezyo zipego zyaambwa kuti inga zyatambulwa tazyili zyamasimpe, nkaambo zyeelede kutambulwa buyo muziindi zimwi nokuba nkaambo kakucita cintu cibotu cimwi. Eezyo zipego tazyili masimpe nkaambo aayo masinka mulomo: ‘Kuti yebo ucite eeci nokuba eciya – Ime ndakuvwozya.’ Kufumbwa musyobo wacipego ciboola nkaambo kakucita cintu cimwi tacili cipego, ooko nkupelengusya, kunyengelela akusungilizya kuyubununa 'uupa' amakanze aakwe ngakupeda cintu eeco.”\nMali aapedwa kuti muntu atambule bulumbu bumwi, aayo taali mali aakulipeda koliyandila pe. Masinka mulomo aayo. Mulumbe wa Mufutuli Yahushua wakayiisya ciimpene aceeco. Walo wakati:\nAmucenjele kuti mutaciti milimo yanu iiluleme ku bantu mumambonwa, nkaambo mwacita boobo tamukwe bulumbu kuli Uso uuli kujulu. Nkaambo kaako ciindi nimupa zipo kubantu bapengede mutasibi mweembo mbuli basikuupaupa aameso mbobacita muzikombelo, amumigwagwa kuti balumbaizigwe abantu. Ncobeni ndamwaambila kuti balijisi kale bulumbu bwabo. Pele nywebo ciindi nomupa zipego zyenu zitabonwi abantu. Ijanza lyako lyalulyo utalilekeli kubona cicitika kujanza lyakulumwesyi. Eelyo Uso uubonena kumbali uyoomulumbula caantangalala. (Mateyo 6:1-3, KJV)\nBantu aabo bakacengedwe amulumbe wabuvwubi balabambilila kubalila kufumbwa mali ngobakabbadela kucikombelo, kumwi kabalangila kuti bakatambule bulumbu ampindu mpati atalaa “mali ngobakabbadela kutalika mpindu eeyo.” Pele tabapedi cakulyaaba ncobeni amyoyo yabo yoonse pe, akulesya janza lyalulyo kuzyiba cicitika kujanza lyalumwesyi.\nKaindi loko, eelyo zikombelo nizyakali kunga zyakomena kapati, kwakali kunga cikombelo cipati boobo, caandulwa akati akutalika mbungano zipya. Ooku kwakali 1) kwaabanya milimo mukumwaya mulumbe wakucita evangeli; alimwi, 2) akwiingula zintu eezyo basicikombelo nzibakabulide. Bakambausi bamulumbe wa buvwubi tabaciti cintu eeco pe. Kunze lyaboobo, balo muncinko yabulyato bwabo balanganya kuti, cilainda kubota kuti kaciinda kukomena! Eeco taciyungizyi buyo mali ngobatambula mumilimo yabo eelyo cikombelo nocili cipati boobo (aboobo akuyungizya mali ngobavwola), pele cifubaazya basicikombelo akuboofwaazya. Mulumbe wakuvwuba zintu zyanyika, ubeleka kapati kuti mbungano kiili mpati iileta mali kumukambausi. Ooku nkokwiinda bantu kunsaa maanu nkaambo, kumwi baamba kuti, “Bantu banji boobu tabakonzyi kulubila boonse pe!”\nMweembezi [Joel] Osteen wakaula munzi wa Cikombelo ca Lakewood aawo aakali cibunganino ca Compaq mu 2005. Eeco cibunganino cikkazika bantu bali 16,000 ncecikombelo cambungano mpati mucisi coonse (43,000 basicikombelo) alimwi cakayakululwa amali aasika $95 miliyoni, mbokwakalembedwe mucibalo camu 2005 New York Times. ‘Mbweenya mbuli zikombelo zya evangeli zimwi, eeci civwuka tacikwe ciciingano mukati, nokuba cibumbwa cabupaizi cili coonse pe. Kunze lyaboobo, cilaa kaanda kakulida akunywa akubelesya makkompyuta, mincini yazipekupeku zyakusobana alimwi aciyobwedo cakuyobweda mali woonse aatambulwa,’ mbukwakalembedwe mupepa oobo.” (http://www.christianpost.com/buzzvine/joel-osteens-10-5-million-mansion-cross-less-church-and-other-surprising-facts-about-the-mega-pastor-106986/)\nKunyina Muntu Uukonzya Kukutaukila Basimalelo Bobile pe\nBantu aabo bakkomanina mulumbe wamalweza wabuvwubi, basola kucita cintu citakonzyeki. Mufutuli Yahushua wakagaminina kwaamba kuti: “Kunyina muntu pe uukonzya kubelekela basimalelo bobile: nkaambo inga wacimwa umwi, akuyandisya umwi; nokuba kuyaamina kuli umwi, akusulaika umwi. Yebo tokonzyi kubelekela Yahuwah a mammoni.” (Mateyo 6:24, KJV) “Mammoni” ndibbala lisyoonto lyakazwa ku ciGiliki lyakuti, Mammonas,naa bulyato. Bulyato “Nkuyandisya cabuunyu kubaa buvwubi nokuba kubaa zintu zinjaanji.”18 Mulumbe wa buvwubi ngo mulumbe wa Mammoni.\nPetulo wakabwentesya kapati kucenjezya bantu kulusyomo lwamusyobo ooyu, naakati:\nLino kwakali bashinshimi babeji akati kabantu besu, mbubonya oobo aakati kanu kuyooba bamayi babeji. Bayoonjizya cakusisikizya ziiyo zinyonyoona, nkabela bayookaka Mwami Yahuwah wabo wakabanununa. Nkaako bayoolyeetela lunyonyooko cakufwambaana. Banji bayooccilila busofwaazi bwabo, alimwi akaambo kabo bantu banji-banji bayoosampaula nzila yabululami. Mukuyandisya kuvwuba bayoobelesya majwi aakuunina. Pele cisubulo cabo cilibambidwe kale alwalo lunyonyooko lwabo lulabalindila (2 Petulo 2:1-3, KJV)\nMulumbe wabuvwubi ulaa mpuwo akukkomaninwa abantu banjaanji, nkaambo ukkomanisya nkamu zyabantu zyobile: balyato, abaabo bacete balaa buyumuyumu bwakubula mali bayanda kuvwuba akujana zintu zinjaanji. Munsimunsi kusikila bantu boonse, omwe-omwe muntu ulalijana kazulilwa kulubazu lwa nkamu zyobile eezyi. Mboobu bwaamba malweza aali mumulumbe ooyu; oobo buvwubi bwako mbolijanina tabuyeeme nokuba kuzyila kububotu aluyando lwa Mwami Yahuwah. Pele, kuzwidilila kwako ooko kuli mumulumbe ooyu, kuzyila mumizeezo yako yakucita zintu zili kabotu zikupa mali, akucinca bweende bwabuumi bwako kwiinda mumilimo yako: mbuli kubbadela mali aako kucikombelo akupa milumbo. Kwiindizya waawo, ciimo cako mumoza ku Mwami Yahuwah, cipiminwa mubuvwubi mbokonzya kulijanina omwini. Eeci caambilizya kuti, kuti bucete akubula zintu kacili cinyonyoono, nkokuti akwalo kupobola kalilekele kusikila wazembelwa akubaa buvwubi, eeco ncitondezyo cakuyandwa a Mwami Yahuwah! Kuliyanda mumoza ncecintu citola busena mumoyo wamuntu uusyoma mulumbe ooyu. Eeci taciimpene aciimo ca Bafalisi bakapona myaka 2,000 musyule lyesu.\nAaya malweza aamulumbe ooyu, agaminide kukazya cilembedwe mu Mangwalo, eeco ciinduluka kwaamba kuti mapenzi mbobuumi bwabantu batobela Mufutuli Yahushua anyika eeyi. “Munyika eeyi inywe munoopengede: pele amukkomane; nkaambo Ime ndiizunda kale nyika eeyi.” (Johane 16:33)\nBakambausi ba buwvubi bwanyika, bakungilila buvwubi bukonzya kubbigwa, kunyonyooka, akulobelela. Kwiinda waawo, basolweda makunga aabantu akubasweesya kuzwa kunzila iiluleme yakusyoma mu Mwami Yahuwah, akubasungilizya kucita mbweenya mbobacita lwabo. Mulumbe ookwa Yahushua wakali mulumbe wiimpene a mulumbe wabuvwubi bwaanyika. Walo wakati:\nMutanooliyobwedi lubono ansi aano, mapemya ankalaya mpozinyonyoona ababbi mpobadonkola akubba.\nPele nywebo amuyobole lubono kujulu, ooko mapempya niiba nkalaya nkozitanyonyooni, ababbi nkobatadonkoli kuti babbe.\nNkaambo ooko kuli lubono lwanu, nkokunooli mizeezo yanu. (Mateyo 6:19-21, KJV)\nYahushua wakayungizya akuti, kubaa buvwubi kuletela ntenda yamoza! “Ncintu ciinda kuubauba kuti kkamela yiinde muliso lya nyeleti, kwiinda kuti muntu muvwubi akanjile mubulelo bwa [Yahuwah].” (Maako 10:25, KJV) Paulu wakaindizya aawo. Walo wakati:\nAabo bayandisya kuvwuba balanjila mukutempaulwa, alimwi balacegwa mukakole kazisusi zinji zyabufubafuba zinyonyoona. Nzyenzizyo eezi zibbizya bantu mukunyonyooka amukusweeka kuyoosya. Nkaambo kuyandisya mali ngomuyanda wacibi coonse. Nkaambo kakuyandisisya, bamwi bakaleya, aabo basiya lusyomo, nkabela macise manjaanji abajaya. Kwaamba zyanduwe, omuntu wa Mwami Yahuwah, kozitija zyoonse eezi. Kosoleka kubaa buumi bululeme, bwakulemeka Mwami Yahuwah, bwalusyomo, bwaluyando, bwalukakatilo, abwakulibombya (1 Timoteo 6:9-11, KJV)\nBakambausi babuvwubi bwaanyika, bakulwaizya bantu kuti bakakatile kujana zintu nzyeenya Paulu nzyaamba kuti amutije zintu eezyo, nkaambo ziyoobaletela mause manjaanji!\nIbbaibbele lilisalazyide kuti: buumi atalaa nyika yacinyonyoono buzwide mause abuumba. Iswe tukonzya buyo kunjila mu Bulelo bwa Kujulu kwiinda mumasunko manji akutundululwa. Yahushua wakaambila Pilato kuti, “Bulelo Bwangu tabuli bulelo bwaanyika eeyi pe.” (Johane 18:36, KJV) Eezyo zisyomyo zipedwe zyabuumi bwaanyika, bunji bwazyo nzisyomyo zya moza, kakuli eezyo zisyomyo zyabuvwubi bwini nzyabuumi bucizya kumbele.\nMutaungwiungwi akucengwa kuti mubbadele mali eenu kuzifubafuba. Mutaliyeeyi kuti nkaambo mulipengede kubula mali, inywe mulisingidwe a Mwami Yahuwah pe. Taata tabeleki munzila eeyo pe. Yahushua taakajisi niiba ŋanda Yakwe yakukkala pe, pele Taata wakaamba Nguwe kuti: “Ooyu ngo Mwanaangu Ime ngwekkomanina ncobeni.” (Mateyo 3:17, KJV)\nKobweza ciciingano cako taata, alimwi kotalika kutobela mumukondo wa Mufutuli Yahushua. Kocengulula maanu aako (amilumbo yako) akwiibelesya mumulimo wako wakuvwuna miya yabantu alimwi ibe cileleko kuli baabo babulide zintu munsi lyako. Buvwubi bwaansi aano tabusyomezyedwe kumuntu naba ni pe, pele buyo alikke Mweenzu wa bulemu bwakujulu ulisyomezyedwe. Walo kunyina nanga wakusiya akukusulaika, nokuba kuti wainda munzila zikankamya buti.\nKosyoma mu Mwami [Yahuwah], alimwi kozumana kucita ziluleme; nkabela yebo uyokoongola munyika, alimwi yebo uyoosaninwa ncobeni.\nKolyookezya muli [Yahuwah], alimwi komulindila cakukkazyika moyo: utalikatazyi mumoyo wako amuntu ooyo uuvwubide, ooyo uucita zisesemya kuti avwube.\nCisyoonto ncajisi muntu uululeme cilainda kubota kwiinda buvwubi bunjaanji bwakulilekela bwa basofweede.\nKonga kolibatamika kumbele lya Mwami Yahuwah, utapengi abantu bazwidilila munzila zyabo, bamanizya kucita milimo mibi.\nLijate, leka bukali, utanyemi, utalikatazyi nkaambo inga cakuletela bubi.\nCita cintu cibotu ciluleme nociceya, kwiinda kucita bubi bwabasizibi banji.\nNobaba aanguzu buti basizibi bayoonyonyoonwa, Mwami Yahuwah ukwabilila baabo baluleme.\nMazuba aabantu banyina kampenda ulaazi Mwami Yahuwah, lukono lwabo lunooliko kwalyoonse alyoonse.\nTabakawizuki muciindi camapenzi, bayoolya cakulilekela muciindi canzala.\nMwami Yahuwah ulabotelwa amuntu ulaabweende busololelwa anguwe.Nikuba kuti alebwe inga tawi pe,\nnkaambo janza lya Mwami Yahuwah mwini ndelimujatilide.\nNdakali mwana mpaawa sunu ndacembaala, pele nsina bona balulami mbaakalekelezya Mwami Yahuwah nikuba kubona bana babo kabalombelela cakulya. (Intembauzyo 37:7, 16-19, 23-25, KJV)\nKosyoma mu Mwami Yahuwah. Walo ulizyi kale zyoonse nzyobulide alimwi Walo uyookutumina lugwasyo ndeenya nobulide lugwasyo oolo. Yebo kunyina noyandika akumubbadela mali aakumusinka kumulomo Walo pe. Walo uyanda nduwe. Walo cilamukkomanisya kupa bana Bakwe kufumbwa cintu cibotu.\n2 Koch, “Mbaani Bakkomanina Mulumbe wa Buvwubi Bwanyika?” Journal of Ideology, Vol. 36, 2014.\n5 David W. Jones, “Zulubide zili 5 Mumulumbe wa Buvwubi bwa Nyika,” Muswaangano wa Mulumbe Mubotu, Ganda Pati 5, 2015.\n7 “Nkaambo nzi Zintu Zibyaabi Ncozicitikila?” http://www.kcm.org/real-help/spiritual-growth/learn/why-do-bad-things-happen.\n10 Kenneth Copeland, The Laws of Prosperity.\n12 David W. Jones, a Russell S. Woodbridge, Health, Wealth & Happiness: Has the Prosperity Gospel Overshadowed the Gospel of Christ?, p. 8.\n16 Norlan De Groot, Patti Richter, “Kupampanuna Mulumbe mubotu mu Afulika,” https://www.thegospelcoalition.org/article/untangling-a-twisted-gospel-in-africa


Kugwaswa Bamuzwakule Kubelekela Leza | Yakwiiya\nNgazi Yamulindizi—Yakwiiya | May 2017\nAMUBALE MU Afrikaans Albanian American Sign Language Amharic Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Bolivian Sign Language Boulou Brazilian Sign Language British Sign Language Bulgarian Catalan Cebuano Chichewa Chilean Sign Language Chinese (Traditional) Chinese Mandarin (Simplified) Chinese Sign Language Chitonga Chitonga (Malawi) Chitumbuka Chiyao Chuvash Cibemba Cinyanja Colombian Sign Language Croatian Cuban Sign Language Czech Czech Sign Language Dangme Danish Digor Douala Dutch Ecuadorian Sign Language Efik English Estonian Ewe Fijian Filipino Sign Language Finnish Finnish Sign Language Fon French French Sign Language Ga Georgian German German Sign Language Greek Greek Sign Language Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mexican Sign Language Mingrelian Mongolian Moore Motu Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Portuguese Portuguese Sign Language Punjabi Quebec Sign Language Quechua (Bolivia) Romanian Romanian Sign Language Russian Russian Sign Language Samoan Sango Sepedi Serbian (Cyrillic) Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovak Sign Language Slovenian Solomon Islands Pidgin Spanish Spanish Sign Language Sranantongo Swahili Swahili (Congo) Swati Swedish Tagalog Taiwanese Sign Language Tajiki Tamil Tatar Telugu Tetun Dili Thai Tigrinya Tiv Tok Pisin Tongan Tshiluba Tsonga Turkish Turkmen Tuvaluan Twi Tzotzil Ukrainian Urhobo Uzbek Venda Venezuelan Sign Language Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Sign Language Zulu\nKugwasya “Bamuzwakule” Kuti ‘Babelekele Jehova Cakukondwa’\n“Jehova ulabakwabilila bamuzwakule.”—INT. 146:9.\nIno bazangalisi banji bacitikilwa mapenzi nzi?\nIno mbuti mbotukonzya kubapa lugwasyo luyandika kapati bazangalisi?\nIno ncinzi ncotweelede kuyeeya ciindi notukambaukila bazangalisi?\n1, 2. (a) Ino mapenzi nzi aamwi ngobasikilwa bakwesu abacizyi? (b) Ino mibuzyo nzi njotweelede kulanga-langa?\nMUKWESU wazina lya Lije wakaamba kuti: “Ciindi kujayana nokwakatalika mucisi ca Burundi, mukwasyi wesu wakali kumuswaangano wabbazu. Twakabona bantu kabatija alimwi ntobolo zyakali kulila. Bazyali besu andiswe tobana notuli 11 twakatija azintu zisyoonto buyo. Bamukwasyi wangu bamwi bakacikonzya kusika kunkambi yabazangalisi ku Malawi, imusinzo uulampa makkilomita aali 1,600. Mpoonya swebo tobamwi twakamwaikizyanya.”\n2 Nyika yoonse mboizulwa, bazangalisi ibatija kuzwa mumaanda aabo akaambo kankondo naa kupenzyegwa balainda ku 65,000,000—takunabede mweelwe wabazangalisi uusika waawa pe. * Akati kamweelwe ooyu, kuli Bakamboni ba Jehova banji kapati. Bantu banji basweekelwa bayandwa babo alimwi azintu zyabo zinji. Ino mbuyumuyumu nzi abumbi mbobajana bamwi? Ino inga twabagwasya buti bakwesu abacizyi aaba kuti ‘babelekele Jehova cakukondwa’ nokuba kuti bali mumapenzi aali boobu? (Int. 100:2) Alimwi ino mbuti mbotukonzya kukambauka makani mabotu munzila iigwasya kubazangalisi ibatanamuzyiba Jehova?\n3. Ino mbuti Jesu alimwi abasikumutobela mbobakaba bazangalisi?\n3 Mungelo wa Jehova naakamana kucenjezya Josefa kuti Mwami Heroda wakajisi makanze aakujaya Jesu, Jesu iwakacili muniini alimwi abazyali bakwe bakaba bazangalisi ku Egepita. Bakazumanana kukkala ku Egepita kusikila mane Heroda naakafwa. (Mt. 2:13, 14, 19-21) Myaka minji yakatobela, basikwiiya ba Jesu “bakamwaikila mumasena oonse aamu Judaya a Samariya” akaambo kakupenzyegwa. (Mil. 8:1) Jesu wakaambila limwi kakucili ciindi kuti basikumutobela bayootandwa mumaanda aabo. Wakaamba kuti: “Ciindi nobamupenzya mumunzi umwi, amutijile kuli umbi.” (Mt. 10:23) Kutijila kubusena bumbi tacili cuuba-uba kufwumbwa naa twaambo twakucitila boobo tulamvwika naa pe.\n4, 5. Ino nintenda nzi iibako ciindi bazangalisi (a) nobali mukutija? (b) nobakkala munkambi?\n4 Bazangalisi balakonzya kuba muntenda ciindi nobatija naa ciindi nobali munkambi yabazangalisi. Musyoonto waba Lije wazina lya Gad ulayeeya cakacitika cimwi ciindi. Wakati: “Twakeenda kwansondo zili mbozibede, katwiinda mumitunta yabantu. Ndakajisi myaka iili 12. Maulu aangu akalizimbide cakuti ndakaambila bamukwasyi wangu kuti bandisiye buyo. Bataata tiibakalibambilide kundisiya kutegwa basikalumamba bazangi bandijane, aboobo bakandinyamuna. Twakali kubikkila buyo maano kuzintu nzyotwakali kuyandika buzuba abuzuba, kupaila kuli Jehova alimwi akumusyoma, zimwi ziindi twakali kulya buyo mango ngotwakali kujana munzila notwakali kutija.”—Flp. 4:12, 13.\n5 Bunji bwabanamukwasyi baba Lije mukuya kwaciindi bakaakukkala kwamyaka minji munkambi zyabazangalisi zyaba United Nations. Nokuba boobo, kukkala kubusena oobo, akwalo kwakali ntenda. Ba Lije, lino kabali balangizi babbazu baamba kuti: “Bantu banji tiibakajisi milimo. Aboobo bakali kuvwiya, kukolwa, kubbeja, kubba, alimwi tiibakali kulilemeka pe.” Kutegwa batajatikizyigwi amicito iili boobo, Bakamboni ibakali munkambi eeyi bakeelede kuzumanana kutola lubazu cakumaninina mumilimo yambungano. (Heb. 6:11, 12; 10:24, 25) Kutegwa bazumanane kuyuma kumuuya, banabunji ciindi cabo bakacibelesya kabotu kwiinda mukucita bupainiya. Bakazumanana kukkazika moyo mbubwenya mbuli mbobakacita bana Israyeli mulweendo lwabo lwamunkanda, kabazyi kuti bakali kuyoozwa munkambi buzuba bumwi.—2Kor. 4:8.\nAMUTONDEZYE LUYANDO KUBAZANGALISI\n6, 7. (a) Mbuti “luyando lwa Leza” mbolukulwaizya Banakristo ikugwasya bakwesu ibali mumapenzi? (b) Amupe cikozyanyo.\n6 “Luyando lwa Leza” lutupa kutondezya luyando kuli umwi amweenzinyina, kwaambisya ciindi notuli mubukkale bukatazya kapati. (Amubale 1 Johane 3:17, 18.) Ciindi Banakristo baku Judaya nobakanjililwa nzala mumwaanda wamyaka wakusaanguna, basyominyina bakabelekela antoomwe kubagwasya. (Mil. 11:28, 29) Imwaapostolo Paulo alimwi a Petro abalo bakakulwaizya Banakristo kuti babe acilengwa cakusamausya beenzu. (Rom. 12:13; 1Pet. 4:9) Kuti Banakristo beelede kutambula bakwesu ibabaswaya, nkokuti tabeelede kuwayawaya kutambula basyominyina balo ibali muntenda naa ibali mukupenzyegwa akaambo kalusyomo lwabo.—Amubale Tusimpi 3:27. *\n7 Caino-ino, Bakamboni ba Jehova banji—baalumi, bamakaintu, abana—bakatija ciindi nokwakali lupyopyongano alimwi akupenzyegwa kucisi ca Ukraine nkocili kujwe. Cuusisya kapati ncakuti, bamwi bakajaigwa. Pele bunji bwabo bakabwezyegwa abakwesu bamumasena aamwi mumonya mu Ukraine, alimwi bamwi bakabwezyegwa a Bakamboninyina bakucisi ca Russia. Mumasi oonse obilo aaya, bakwesu bazumanana kutatola lubazu mutwaambo twacisi, nkokuti ‘ikutaba banyika,’ alimwi bazumanana kuba basungu ‘kwaambilizya makani mabotu aajwi lya Leza.’—Joh. 15:19; Mil. 8:4.\nAMUBAGWASYE BAZANGALISI KUYUMYA LUSYOMO LWABO\n8, 9. (a) Mbuyumuyumu nzi mbobakonzya kujana bazangalisi ibali mucisi cimbi? (b) Nkaambo nzi ncotweelede kubagwasya cakukkazika moyo?\n8 Nokuba kuti bamwi balaasiya maanda aabo akuunka kubusena bumbi mucisi mweena, ibamwi akaambo kakubula cakucita inga baunka kucisi cimbi nkobatazyi naaceya. Mfwulumende zilakonzya kupa bazangalisi zintu mbuli zyakulya, zyakusama alimwi abusena bwakoona, pele zyakulya nzyobazyi kabotu inga kazitako pe. Bazangalisi ibazwa kumasena aapya kapati balakonzya kuya kucisi ikutontola kapati cakuti inga kabatajisi zyakusama zyampeyo. Ikuti naa bakazwa kumunzi, ambweni inga kabatazyi mbozibelesyegwa zintu zimwi zyamuŋanda izibelesya magesi.\n9 Mfwulumende zimwi zilijisi bubambe bwakugwasya bazangalisi kuti bafwambaane kubuzyibila bukkale bwabo bupya. Nokuba boobo, kanji-kanji mumyezi misyoonto buyo, bazangalisi inga balangilwa kuti batalike kulijanina nzyobayandika. Zimwi ziindi kucinca ooku kulakatazya kapati. Amuciyeeyele buyo ikusoleka kwiiya mwaambo mupya, kutobela milawo mipya, kulilemeka kweelana abantu bakubusena oobo, kufwambaana kucita zintu, kutela mitelo, kubbadelela ziyandika, kutola bana kucikolo, alimwi akulaya bana—zyoonse eezyi kuzicita aciindi comwe! Sena inga mwabagwasya bakwesu alimwi abacizyi ibali mubukkale bukatazya ibuli boobu cakukkazika moyo alimwi cabulemu?—Flp. 2:3, 4.\n10. Ino inga twaluyumya buti lusyomo lwabazangalisi ibaboola kubusena nkotukkala? (Amubone cifwanikiso icili kumatalikilo aacibalo.)\n10 Kuyungizya waawo, mfwulumende zimwi ziindi zipa kuti cibayumine bakwesu bazangalisi kuyanzana ambungano. Mbunga zimwi zilakaka kubagwasya bakwesu naa kubazumizya kuti bakkale mucisi eeco ikuti naa bakaka kubeleka milimo iikonzya kubapa kuti batanoojaniki kumiswaangano. Akaambo kakuyoowa alimwi akubula cakucita, bakwesu bamwi baizumina milimo iili boobu. Aboobo cilayandika kapati kufwambaana kubonana abakwesu bazangalisi mbobasikila buyo. Beelede kubona kuti tulababikkila maano. Lubomba ndotutondezya alimwi alugwasyo lugaminide ndotubapa lulakonzya kuyumya lusyomo lwabo.—Tus. 12:25; 17:17.\nKUBAPA NZYOBAYANDIKA BAZANGALISI\n11. (a) Ino nzintu zili buti bazangalisi nzyobayandika cakusaanguna? (b) Mbuti bazangalisi mbobakonzya kutondezya kulumba?\n11 Cakusaanguna, inga kwayandika kuti bakwesu tubape zintu mbuli cakulya, zisani naa zintu zimwi buyo ziyandika. * Notuba tuntu tuniini-niini mbuli kupa mukwesu tai, inga kwagwasya kapati. Alimwi ikuti bazangalisi batondezya kulumba, akutalomba zintu zinji, inga bagwasya bakwesu ibabalanganya kuti babe alukkomano iluboola akaambo kakupa. Ikwiile buyo kulindila kuti bakwesu babape nzyobandika kulakonzya kupa kuti bazangalisi kabatalemekwi alimwi akutamvwana kabotu abakwesu bamwi. (2Tes 3:7-10) Pele eeci tacaambi kuti tatweelede kubagwasya pe.\nIno inga twabagwasya buti bakwesu alimwi abacizyi bazangalisi? (Amubone muncali 11-13)\n12, 13. (a) Ino mbuti mbotukonzya kubapa lugwasyo lugaminide bazangalisi? (b) Amupe cikozyanyo.\n12 Kupa lugwasyo lugaminide kubazangalisi tacaambi kuti mweelede kuba amali manji buya, pele iciyandika kapati nkujana ciindi cakuba ambabo alimwi akubalanganya. Mulakonzya kucita oobo kwiinda mukubatondezya mbokweendwa, mbobakonzya kuula zyakulya zitaduli pele izijisi busani, nokuba kubagwasya kujana zibelesyo zikonzya kubagwasya kujana mali. Iciyandika kwiinda, nkubagwasya kuti baanguluke kubelekela antoomwe ambungano yabo mpya. Kuti kacikonzyeka, mulakonzya kuunka ambabo kumiswaangano. Alimwi inga mwabapandulwida mbobakonzya kutalisya mibandi kujatikizya mulumbe wa Bwami kubantu bamucilawo canu. Amubeleke abakwesu alimwi abacizyi bazangalisi mumulimo wamumuunda.\n13 Ciindi bazangalisi bone nobakasika mumbungano iimwi, ibaalu baindene-indene bakabayiisya mbokweenzyegwa mootokala, mbokutaipwa akkompyuta, mbobakonzya kulembela milimo, alimwi ambobakonzya kucibelesya kabotu ciindi kubelekela Jehova cakumaninina. (Gal. 6:10) Kalitanalampa, bakwesu aaba bone bakaba bapainiya. Lugwasyo ndobakapegwa alimwi akusoleka kwabo kwakabagwasya kuti bazumanane kupakamana kumuuya akutoongelezyegwa abweende bwazintu oobu bubyaabi bwa Saatani.\n14. (a) Ino ndisunko nzi bazangalisi ndyobeelede kutantamuka? (b) Amupe cikozyanyo.\n14 Mbubwenya mbuli Banakristo bambi boonse, bazangalisi beelede kulitantamuka sunko lyakunyonganya cilongwe cabo a Jehova akaambo buyo kakuyanda kujana zintu zyakumubili. * Ba Lije ibaambwa kumatalikilo, alimwi abanabokwabo balayeeya ziiyo zyalusyomo nzyobakaiya kuli bausyi noliba leelyo nobakali kuyaabutija. “Zintu nzyotwakanyamwide izyatakali kuyandika kapati bakali kuyaabuzisowa comwe-comwe. Kumamanino, bakacinyamuna mujulu cibbeeke icakanyina cintu cili coonse, mpoonya kabamweta-mweta bakati: ‘Tee mwabona kayi! Zyoonse nzyotwasowa taziyandiki kapati!’”—Amubale 1 Timoteyo 6:8.\nKUBAPA LUGWASYO NDOBAYANDIKA KAPATI BAZANGALISI\n15, 16. Ino inga twabagwasya buti bazangalisi (a) kumuuya? (b) munzila zimbi?\n15 Kuyungizya akubapa lugwasyo lwakumubili, bazangalisi bayandika lugwasyo lwakumuuya alimwi akubikkilwa maano. (Mt. 4:4) Baalu balakonzya kugwasya kwiinda mukubajanina mabbuku aamumwaambo wabazangalisi alimwi akubagwasya kujana bakwesu ibaambaula mwaambo wabo. Bunji bwabazangalisi bakaandaanizyigwa kuzwa kubanamukwasyi, bantu mbobazyibene limwi alimwi abantu bambungano zyabo. Beelede kulubona luyando alimwi alubomba lwa Jehova akati ka Banakristonyina. Buyo-buyo inga batalika kumvwana abacibbululu ibatasyomi naa basicisinyina mbobakozyenye limwi zilengwa alimwi ibakacitikilwa zintu zikozyenye. (1Kor. 15:33) Kwiinda mukubapa kulimvwa kuti balitambwidwe mumbungano, tulaba acoolwe cakumusangana Jehova ‘mukukwabilila bamuzwakule.’—Int. 146:9.\n16 Bazangalisi bamwi ambweni tabakonzyi kuba acoolwe cakupiluka kwabo mbubwenya mbocakacitika kuli Jesu amukwasyi wakwe ikuti naa basikubadyaaminina kabacili mubulelo. Kuyungizya waawo, ba Lije bakaamba kuti, “bazyali banji ibakalibonena banamukwasyi kabajatwa alimwi akujaigwa tabakonzyi kupiluka kwabo abana babo kumasena nkozyakali kucitikila zintu eezyo zyuusisya.” Kutegwa bagwasye bantu ibakacitikilwa zintu izili boobu, bakwesu ibakkala muzisi izitambula bazangalisi beelede kutondezya ‘luyando lwabunyina, akuba amoyo mutete walubomba alimwi akulicesya.’ (1Pet. 3:8) Kupenzyegwa kwapa kuti bazangalisi bamwi kabalimvwa kwaangwa, alimwi balakonzya kuba ansoni kubandika kujatikizya mapenzi aabo, kwaambisya ikuti bana babo kabaliko afwaafwi. Amulibuzye kuti, ‘Ikuti nondali mubukkale bwabo, ino inga ndayanda kuti bandeendelezye buti?’—Mt. 7:12.\nAMUBAKAMBAUKILE BAZANGALISI IBATALI BAKAMBONI\n17. Mbuti kubakambaukila bazangalisi mbokubakatalusya?\n17 Mazuba aano bunji bwabazangalisi bazwa mumasi oomo mobatalikwayi kukambauka. Tulabalumba kapati Bakamboni basungu ibali mumasi aatambula bazangalisi, nkaambo bazangalisi banji kapati ibatanalimvwide “ijwi lya Bwami,” lino balimvwa. (Mt. 13:19, 23) Bantu banji ‘ibakatede,’ balakatalusyigwa kumuuya kumiswaangano yesu yambungano alimwi balaamba cakutadooneka kuti: “Ncobeni Leza mpali akati kanu.”—Mt. 11:28-30; 1Kor. 14:25.\n18, 19. Mbuti mbotukonzya kutondezya busongo ciindi notukambaukila bazangalisi?\n18 Aabo bakambaukila bazangalisi beelede ‘kucenjela.’ (Mt. 10:16; Tus. 22:3) Amuswiilile cakukkazika moyo nobapandulula zintu nzyobalibilika, pele mutabandiki twaambo twacisi pe. Amutobele malailile aazwa kuofesi yamutabi alimwi akumfwulumende; pele mutabi nomulibikka muntenda nywebo naa bamwi. Amuzizyibe alimwi akuzilemeka nzyobasyoma bazangalisi alimwi azilengwa zyankobazwa. Mucikozyanyo, bantu ibazwa kumasi aambi balabikkila kapati maano kuzisani izyeelela nzyobeelede kusama bamakaintu. Aboobo ciindi nomukambaukila bazangalisi, amusame munzila iitakonzyi kubatyompya.\n19 Mbubwenya mbuli muna Samariya iwakatondezya kuba simukobonyina mubotu mucikozyanyo ca Jesu, tweelede kubagwasya bantu bapengede kubikkilizya abaabo ibatali Bakamboni. (Lk. 10:33-37) Nzila mbotu mbotukonzya kucita boobo nkwiinda mukubakambaukila makani mabotu. Mwaalu umwi iwazumanana kugwasya bazangalisi banji wakati: “Cilayandika kapati kucisalazya kwini kumatalikilo kuti tuli Bakamboni ba Jehova akuti mulimo wesu mupati ngwakubagwasya kumuuya ikutali kubapa zintu zyakumubili. Ikuti tiitwacita oobo, ibamwi balakonzya kutalika kuyanzana andiswe kabayeeya kuti balajana zintu nzyobayanda kumubili.”\n20, 21. (a) Mbubotu nzi ibukonzya kuba akaambo kakutondezya luyando lwa Bunakristo kubazangalisi? (b) Ino tuyoolanga-langa nzi mucibalo citobela?\n20 Kutondezya luyando lwa Bunakristo kuli “bamuzwakule” kuleta mpindu. Ciindi balumi bakwe nobakafwa, mucizyi wazina lya Alganesh wakatija kupenzyegwa kucisi ca Eritrea antoomwe abana bakwe bacili basyoonto ibali cisambomwe. Nobakeenda kwamazuba aali lusele munkanda, bakasika kucisi ca Sudan kabakatede kapati. Wakaamba kuti: “Bakwesu bakatulanganya mbuli banamukwasyi mbotuzyalwa limwi, bakatupa zyakulya, zisani, busena bwakukkala alimwi amali aakukkwezya. Ino mbaani bambi ibakonzya kutambula beenzu muŋanda yabo akaambo buyo kakuti bakomba Leza omwe buyo? Taakwe bambi pe, balikke Bakamboni ba Jehova!”—Amubale Johane 13:35.\n21 Ino mbuti kujatikizya bana ibaboola antoomwe abazyali babo, kubikkilizya abazangalisi alimwi abaabo ibakalongela kucisi cimbi? Mucibalo citobela, tuyoolanga-langa mbotukonzya kubagwasya bantu bali boobu kutegwa bamubelekele Jehova cakukondwa.\n^ munc. 2 Mucibalo eeci, ibbala lya “bazangalisi” libelesyegwa kwaamba baabo ibakasiya maanda aabo kuya kuzisi zimbi naa mucisi mweena akaambo kankondo, kupenzyegwa naa ntenda zilicitikila. Kweelana aba UNHCR (United Nations High Commissioner for Refugees), mazuba aano “muntu omwe akati kabantu ibali 113” nyika yoonse mboizulwa “wakatija buya kuzwa nkwaakali kukkala.”\n^ munc. 6 Amubone cibalo cakuti “Mutalubi Kusamausya Beenzu” mu Ngazi Yamulindizi yamu October 2016, peeji 8-12.\n^ munc. 11 Kakutanainda mazuba manji kuzwa leelyo nobaboola bazangalisi, baalu beelede kutobela malailile aajanika mubbuku lyakuti Bakamantene Mukucita Kuyanda kwa Jehova, cibalo 8, muncali 30. Baalu balakonzya kuzyibya mbungano zili mumasi aambi kwiinda mukutuma magwalo kumutabi uuli mucisi cabo ikubelesya jw.org. Nokuba boobo, balakonzya kubuzya mibuzyo cabupampu kujatikizya mbungano yamuzangalisi alimwi amulimo kutegwa bazyibe ciimo cakwe kumuuya.\n^ munc. 14 Amubone cibalo cakuti “Taakwe Muntu Uukonzya Kubelekela Basimalelo Bobilo” alimwi acakuti “Amube Basicamba—Jehova Ngomugwasyi Wanu!” kuzwa mu Ngazi Yamulindizi yamu April 15, 2014, peeji 17-26.\nKugwasya Bana ba “Bamuzwakule”\nMAKANI AABUUMI Kuba Musinke Matwi Tiikwandilesya Kuyiisya Bamwi\nMutalekeli Luyando Ndomujisi Kuti Lumane\n“Sena Ulandiyanda Kwiinda Zyeezyi?”\nMbwaakabagwasya Gayo Basyominyina\nLukkomano Luboola Akaambo Kakupona Buumi Buuba-uba\nMAKANI EESU AAKAINDI ‘Twakaba Basungu Alimwi Twakazula Luyando Mumyoyo Yesu Kwiinda Kaindi’\nMabala Amusale naa muyanda kukkopa zyakamwaigwa NGAZI YAMULINDIZI—YAKWIIYA May 2017\nNGAZI YAMULINDIZI—YAKWIIYA May 2017


Myeelwe 7 IBBAIB63 - Lino mubuzuba obo Musa naakamana - Bible Search\nMyeelwe 6 Myeelwe 8\n1-Lino mubuzuba obo Musa naakamana kwiimika cikombelo, naakamana kucinanika akucisalazya azibelesyo zyaco zyoonse, alimwi naakamana kunanika akusalazya cipaililo azibelesyo zyaco zyoonse, 2-basilutwe baIsrayeli, bapati banzubo, basilutwe bamisyobo yabantu, ibakali kweendelezya abo ibakabalwa, bakaleta zipo zyabo. 3Bakaleta zipo zyabo kubusyu bwaJehova, iŋola zivumbidwe zili musanu aimwi, abasune bali ikumi ababili, nkokuti iŋola yomwe kulibasilutwe bobile bobile amusune omwe kulisilutwe umwi aumwi. Lino bakazileta kubusyu bwa-Jehova. 4Nkabela Jehova wakaambila Musa kuti, 5Uzitambule, zibe zyamilimo, zicite milimo yatente lyambunganino. Upe ba-Levi, umwi aumwi mbuli milimo yakwe. 6Mpawo Musa wakatambula iŋola abasune, wapa ba-Levi. 7Iŋola zyobile abasune bone wakazipa bana ba-Gerisoni, mbubonya bweelede milimo yabo. 8Aŋola zyone abasune bali musanu abatatu wakazipa bana na-Merari, mbubonya bweelede milimo yabo, nkokuti mumaanza aa-Itamara mwana wa-Aroni mupaizi. 9-Pele bana ba-Kohati, takwakabapa pe, nkaambo milimo yabo kiili milimo yacikombelo; bakali kuyumuna amakuko aabo. 10-Nkabela basilutwe bakaleta zipo zyakusalazya cipaililo mubuzuba obo necakananikwa. Basilutwe bakatuula zipo zyabo kunembo lyacipaililo. 11-Nkabela Jehova wakaambila Musa kuti, Balete zipo zyabo zyakusalazya cipaililo, silutwe umwi aumwi mubuzuba bumwi abumwi.\n12Lino mubuzuba butaanzi Nasoni mwana wa-Aminadabu, wamusyobo wa-Juda, nguwakaleta cipo cakwe. 13-Cipo cakwe cakali cilongo comwe cansiliva icakali abulemu bwamasyekeli aali mwanda amakumi otatwe, amutiba omwe wansiliva iwakali abulemu bwamasyekeli aali makumi aali musanu aabili (cakupimya asyekeli lyacikombelo), zyoonse zyobile zyakalizwide busu bunante buvwelene amafuta bwakupaizya; 14-muungo omwe wangolida wamasyekeli aali ikumi uuzwide tununkilizyo; 15kapoho komwe, mugutu omwe, kabelele komwe kamwaka omwe, zyacipaizyo cakutenta; 16-sijembwe omwe wacipaizyo cazibi; 17-azipaizyo zyakutontozya-basune bobile, bagutu bosanwe, basijembwe bosanwe, atubelele tosanwe twamwaka omwe, Ncecipo ca-Nasoni mwana wa-Aminadabu,\n18Lino mubuzuba bwabili Netaneeli mwana wa-Zuwara, silutwe wamusyobo wa-Isakara, nguwakaleta cipo cakwe. 19Cipo ncaakaleta nceeci: cilongo comwe cansiliva icakali abulemu bwamasyekeli aali mwanda amakumi otatwe, amutiba omwe wansiliva iwakali abulemu bwamasyekeli aali makumi aali musanu aabili (cakupimya asyekeli lyacikombelo), zyoonse zyobile zyakalizwide busu bunante buvwelene amafuta bwakupaizya; 20muungo omwe wangolida wamasyekeli aali ikumi uuzwide tununkilizyo; 21-kapoho komwe, mugutu omwe, kabelele komwe kamwaka omwe, zyacipaizyo cakutenta; 22sijembwe omwe wacipaizyo cazibi; 23-azipaizyo zyakutontozya-basune bobile, bagutu bosanwe, basijembwe bosanwe, atubelele tosanwe twamwaka omwe, Ncecipo ca-Netaneeli mwana wa-Zuwara.\n24Lino mubuzuba bwatatu Eliabu mwana wa-Heloni, silutwe wabana ba-Zebuloni, wakaleta cipo cakwe. 25Cipo cakwe cakali cilongo comwe cansiliva icakali abulemu bwamasyekeli aali mwanda amakumi otatwe, amutiba omwe wansiliva iwakali abulemu bwamasyekeli aali makumi aali musanu aabili (cakupimya asyekeli lyacikombelo), zyoonse zyobile zyakalizwide busu bunante buvwelene amafuta bwakupaizya; 26muungo omwe wangolida wamasyekeli aali ikumi uuzwide tununkilizyo; 27-kapoho komwe, mugutu omwe, kabelele komwe kamwaka omwe, zyacipaizyo cakutenta; 28sijembwe omwe wacipaizyo cazibi; 29azipaizyo zyakutontozya-basune bobile, bagutu bosanwe, basijembwe bosanwe, atubelele tosanwe twamwaka omwe, Ncecipo ca-Eliabu mwana wa-Heloni.\n30Lino mubuzuba bwane Elizuri mwana wa-Sedeuri, silutwe wabana ba-Rubeni, wakaleta cipo cakwe. 31Cipo cakwe cakali cilongo comwe cansiliva icakali abulemu bwamasyekeli aali mwanda amakumi otatwe, amutiba omwe wansiliva iwakali abulemu bwamasyekeli aali makumi aali musanu aabili (cakupimya asyekeli lyacikombelo), zyoonse zyobile zyakalizwide busu bunante buvwelene amafuta bwakupaizya; 32muungo omwe wangolida wamasyekeli aali ikumi uuzwide tununkilizyo; 33kapoho komwe, mugutu omwe, akabelele komwe kamwaka omwe, zyacipaizyo cakutenta; 34sijembwe omwe wacipaizyo cazibi; 35azipaizyo zyakutontozya-basune bobile, bagutu bosanwe, basijembwe bosanwe, atubelele tosanwe twamwaka omwe, Ncecipo ca-Elizuri mwana wa-Sedeuri.\n36Lino mubuzuba bwasanu Selumiyeli mwana wa-Zurisadai, silutwe wabana ba-Simeoni, wakaleta cipo cakwe. 37Cipo cakwe cakali cilongo comwe cansiliva icakali abulemu bwamasyekeli aali mwanda amakumi otatwe, amutiba omwe wansiliva iwakali abulemu bwamasyekeli aali makumi aali musanu aabili (cakupimya asyekeli lyacikombelo), zyoonse zyobile kazizwide busu bunante buvwelene amafuta bwakupaizya; 38muungo omwe wangolida wamasyekeli aali ikumi uuzwide tununkilizyo; 39-kapoho komwe, mugutu omwe, kabelele komwe kamwaka omwe, zyacipaizyo cakutenta; 40sijembwe omwe wacipaizyo cazibi, 41azipaizyo zyakutontozyabasune bobile, bagutu bosanwe, basijembwe bosanwe, tubelele tosanwe twamwaka omwe, Ncecipo ca-Selumiyeli mwana wa-Zurisadai.\n42-Lino mubuzuba bwamusanu abumwi Eliyasafe mwana wa-Deyueli, silutwe wabana ba-Gadi, wakaleta cipo cakwe, 43-Cipo cakwe cakali cilongo comwe cansiliva icakali abulemu bwamasyekeli aali mwanda amakumi otatwe, amutiba omwe wansiliva iwakali abulemu bwamasyekeli aali makumi aali musanu aabili (cakupimya asyekeli lyacikombelo), zyoonse zyobile zyakalizwide busu bunante buvwelene amafuta bwakupaizya; 44muungo omwe wangolida wamasyekeli aali ikumi uuzwide tununkilizyo; 45-kapoho komwe, mugutu omwe, kabelele komwe kamwaka omwe, zyacipaizyo cakutenta; 46sijembwe omwe wacipaizyo cazibi; 47azipaizyo zyakutontozyabasune bobile, bagutu bosanwe, basijembwe bosanwe, atubelele tosanwe twamwaka omwe, Ncecipo ca-Eliyasafe mwana wa-Deyueli,\n48-Lino mubuzuba bwamusanu aabili Elisama mwana wa-Amihudi, silutwe wabana ba-Efraimu, wakaleta cipo cakwe. 49Cipo cakwe cakali cilongo comwe cansiliva icakali abulemu bwamasyekeli aali mwanda amakumi otatwe, amutiba omwe wansiliva iwakali abulemu bwamasyekeli aali makumi aali musanu aabili (cakupimya asyekeli lyacikombelo), zyoonse zyobile zyakalizwide busu bunante buvwelene amafuta bwakupaizya; 50-muungo omwe wangolida wamasyekeli aali ikumi uuzwide tununkilizyo; 51-kapoho komwe, mugutu omwe, kabelele komwe kamwaka omwe, zyacipaizyo cakutenta; 52sijembwe omwe wacipaizyo cazibi; 53azipaizyo zyakutontozyabasune bobile, bagutu bosanwe, basijembwe bosanwe, atubelele tosanwe twamwaka omwe. Ncecipo ca-Elisama mwana wa-Amihudi.\n54-Lino mubuzuba bwamusanu aatatu Gamaliyeli mwana wa-Pedazuri, silutwe wabana ba-Manase, wakaleta cipo cakwe. 55Cipo cakwe cakali cilongo comwe cansiliva icakali abulemu bwamasyekeli aali mwanda amakumi otatwe, amutiba omwe wansiliva iwakali abulemu bwamasyekeli aali makumi aali musanu aabili (cakupimya asyekeli lyacikombelo), zyoonse zyobile zyakalizwide busu bunante buvwelene amafuta bwakupaizya; 56-muungo omwe wangolida wamasyekeli aali ikumi uuzwide tununkilizyo; 57-kapoho komwe, mugutu omwe, kabelele komwe kamwaka omwe, zyacipaizyo cakutenta; 58sijembwe omwe wacipaizyo cazibi; 59-azipaizyo zyakutontozyabasune bobile, bagutu bosanwe, basijembwe bosanwe, tubelele tosanwe twamwaka omwe. Ncecipo ca-Gamaliyeli mwana wa-Pedazuri,\n60Lino mubuzuba bwamusanu aane, Abidana mwana wa-Gideoni, silutwe wabana ba-Benjamini, wakaleta cipo cakwe. 61-Cipo cakwe cakali cilongo comwe cansiliva icakali abulemu bwamasyekeli aali mwanda amakumi otatwe, amutiba omwe wansiliva iwakali abulemu bwamasyekeli aali makumi aali musanu aabili (cakupimya asyekeli lyacikombelo), zyoonse zyobile zyakalizwide busu bunante buvwelene amafuta bwakupaizya; 62-muungo omwe wangolida wamasyekeli aali ikumi uuzwide tununkilizyo; 63-kapoho komwe, mugutu omwe, kabelele komwe kamwaka omwe, zyacipaizyo cakutenta; 64sijembwe omwe wacipaizyo cazibi; 65-azipaizyo zyakutontozyabasune bobile, bagutu bosanwe, basijembwe bosanwe, tubelele tosanwe twamwaka omwe. Ncecipo ca-Abidana mwana wa-Gideoni.\n66-Lino mubuzuba bwakumi Ahiezeri mwana wa-Amisadai silutwe wabana ba-Dani, wakaleta cipo cakwe. 67-Cipo cakwe cakali cilongo comwe cansiliva icakali abulemu bwamasyekeli aali mwanda amakumi otatwe, amutiba wansiliya iwakali abulemu bwamasyekeli aali makumi aali musanu aabili (cakupimya asyekeli lyacikombelo), zyoonse zyobile kazizwide busu bunante buvwelene amafuta bwakupaizya; 68-muungo omwe wangolida wamasyekeli aali ikumi uuzwide tununkilizyo; 69kapoho komwe, mugutu omwe, kabelele komwe kamwaka omwe, zyacipaizyo cakutenta; 70sijembwe omwe wacipaizyo cazibi; 71azipaizyo zyakutontozya-basune bobile, bagutu bosanwe, basijembwe bosanwe, tubelele tosanwe twamwaka omwe. Ncecipo ca-Ahiezeri mwana wa-Amisadai.\n72-Lino mubuzuba bwakumi abumwi Pagiyeli mwana wa-Okirani, silutwe wabana ba-Aseri, wakaleta cipo cakwe. 73Cipo cakwe cakali cilongo comwe cansiliva icakali abulemu bwamasyekeli aali mwanda amakumi otatwe, amutiba omwe wansiliva iwakali abulemu bwamasyekeli aali makumi aali musanu aabili (cakupimya asyekeli lyacikombelo), zyoonse zyobile kazizwide busu bunante buvwelene amafuta bwakupaizya; 74-muungo omwe wangolida wamasyekeli aali ikumi uuzwide tununkilizyo; 75kapoho komwe, mugutu omwe, kabelele komwe kamwaka omwe, zyacipaizyo cakutenta; 76sijembwe omwe wacipaizyo cazibi; 77azipaizyo zyakutontozya-basune bobile, bagutu bosanwe, basijembwe bosanwe, tubelele tosanwe twamwaka omwe, Ncecipo ca-Pagiyeli mwana wa-Okirani.\n78-Lino mubuzuba bwakumi aabili Ahira mwana wa-Enani, silutwe wabana ba-Nafitali, wakaleta cipo cakwe. 79-Cipo cakwe cakali cilongo comwe cansiliva icakali abulemu bwamasyekeli aali mwanda amakumi otatwe, amutiba omwe wansiliva iwakali abulemu bwamasyekeli aali makumi aali musanu aabili (cakupimya asyekeli lyacikombelo), zyoonse zyobile kazizwide busu bunante buvwelene amafuta bwakupaizya; 80muungo omwe wangolida wamasyekeli aali ikumi uuzwide tununkilizyo; 81kapoho komwe, mugutu omwe, kabelele komwe kamwaka omwe, zyacipaizyo cakutenta; 82sijembwe omwe wacipaizyo cazibi; 83azipaizyo zyakutontozya-basune bobile, bagutu bosanwe, basijembwe bosanwe, tubelele tosanwe twamwaka omwe, Ncecipo ca-Ahira mwana wa-Enani.\n84Lino mbuboobu mbucakabede cituuzyo cakusalazya cipaililo, mubuzuba bwakunanikwa kwaco, ncibakalaleta basilutwe baba-Israyeli; zilongo zyansiliva zili ikumi azibili, mitiba yansiliva iili ikumi aibili, myuungo yangolida iili ikumi aibili; 85bulemu bwacilongo cimwi acimwi bwakali masyekeli aansiliva aali mwanda amakumi otatwe, abulemu bwamutiba umwi aumwi bwakali masyekeli aali makumi aali musanu aabili, nkokuti bulemu bwansiliva yoonse bwakasika kumasyekeli aali zyuulu zyobile amyanda yone (cakupimya asyekeli lyacikombelo), 86-amyuungo yangolida iili ikumi aibili iizwide tununkilizyo, umwi aumwi wakali abulemu bwamasyekeli aali ikumi (cakupimya asyekeli lyacikombelo), nkokuti bulemu bwangolida yoonse bwakasika kumasyekeli aali mwanda amakumi obile; 87-abanyama boonse bazipaizyo zyakutenta bakali bapoho bali ikumi ababili, bagutu bali ikumi ababili, tubelele twamwaka omwe tuli ikumi atubili, antoomwe azipaizyo zyazyo zyabusu; abasijembwe bali ikumi ababili bazipaizyo zyazibi; 88abanyama boonse bazipaizyo zyakutontozya bakali bapoho bali makumi obile abane, bagutu bali makumi aali musanu alimwi, basijembwe bali makumi aali musanu alimwi, tubelele twamwaka omwe tuli makumi aali musanu alimwi, Ncecipo cakusalazya cipaililo necakamana kunanikwa.\n89-Lino Musa naakanjila mutente lyambunganino kuyooambaula a-Jehova, wakamvwa ijwi limwaambila kuzwa kucuuno caluzyalo icakali atala lyabbokesi lyacizuminano, akati kabaangelo bakerubi bobile. Mbuboobo mbwaakamwaambila.


Amubagwasye Bamasi Kulibambila “Njiisyo zya Jehova” | Yakwiiya\nNgazi Yamulindizi—Yakwiiya | February 2015\nAMUBALE MU Acholi Albanian American Sign Language Amharic Arabic Argentinean Sign Language Armenian Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Catalan Cebuano Chichewa Chinese (Traditional) Chinese Mandarin (Simplified) Chitonga Chitonga (Malawi) Chitumbuka Chiyao Chokwe Chuvash Cibemba Cinyanja Colombian Sign Language Croatian Czech Danish Drehu Dutch Efik English Estonian Fijian Finnish French Georgian German Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Icelandic Igbo Iloko Indonesian Isoko Italian Italian Sign Language Japanese Japanese Sign Language Kannada Kazakh Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Krio Latvian Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Mauritian Creole Maya Mexican Sign Language Mixe (North Central) Mongolian Moore Ndebele (Zimbabwe) Nepali Norwegian Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Quechua (Cuzco) Romanian Runyankore Russian Russian Sign Language Samoan Sango Serbian (Cyrillic) Serbian (Roman) Seychelles Creole Shona Sidama Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tshiluba Turkish Turkmen Turkmen (Cyrillic) Tuvaluan Tzotzil Ukrainian Urdu Uzbek Vietnamese Wallisian Waray-Waray Wayuunaiki Wolaita Yoruba Zande Zapotec (Isthmus)\nAmubagwasye Bamasi Kulibambila “Njiisyo zya Jehova”\n“Mweendelezi wacooko . . . wakaba musyomi, nkaambo zyakamugambya kapati njiisyo zya Jehova.”—MIL. 13:12.\nIno basikwiiya ba Jesu bakagwasyigwa buti a Luumuno Lwabana Roma?\nMuunzila nzi Banakristo bakusaanguna mbobakaibelesya kabotu migwagwa mibotu alimwi aluzyibo lwaba Giriki ilwakadumide kapati?\nIno mulimo wabasikwiiya ba Kristo wakajatikizyigwa buti amulawo wabana Roma alimwi akumwaikizyanya kwaba Juda?\n1-3. Mbuyumuyumu nzi basikwiiya ba Jesu mbobakajisi kujatikizya kukambauka makani mabotu “kumasi oonse”?\nJESU KRISTO wakapa basikumutobela mulimo mupati. Wakabalailila kuti: “Kamuya mukayiisye bantu bazisi zyoonse kuti babe basikwiiya.” Mbobakali kuyaabuzumanana kucita mulimo ooyo, mukuya kwaciindi ‘makani mabotu akali kuyookambaukwa munyika yoonse kuti bukabe bumboni kumasi oonse.’—Mt. 24:14; 28:19.\n2 Basikwiiya aabo bakali kumuyanda Jesu alimwi amakani mabotu. Pele beelede kuti bakali kulibuzya mbobakali kuyoocikonzya kuubeleka mulimo wabo. Kayi bakali buyo basyoonto. Jesu ooyo ngobakali kwaambilizya kuti Mwana wa Leza, wakajaigwa. Basikwiiya bakwe bakali kubonwa kuti “tiibakayiide alimwi bakali bantu-bantu buyo.” (Mil. 4:13) Pele bakeelede kwaambilizya mulumbe iwatakali kweendelana anjiisyo zyabasololi bazikombelo ibakali ampuwo aabo ibakayiisyidwe tunsiyansiya twansiku. Muzilawo mobakakomenena, basikwiiya aabo tiibakali kulemekwa. Alimwi buya kuti mweezyanisya a Bulelo Bwabana Roma ibwakasumpukide kapati, cisi cabana Israyeli tiicakali kubalwa kuti ncisi.\n3 Kuyungizya waawo, Jesu wakacenjezyede basikwiiya bakwe kuti bakali kuyoosulwa akupenzyegwa alimwi akuti bamwi babo bakali kuyoojaigwa. (Lk. 21:16, 17) Bakali kuyakupenga akaambo kakwaabwa, basinsimi babeji, alimwi akuvwula kwabubi. (Mt. 24:10-12) Nokuba kuti mulumbe wabo wakali kuyootambulwa kabotu koonse-koonse, mbuti mbobakali kukonzya kuukambauka “kusikila kumamanino aanyika”? (Mil. 1:8) Buyumu-yumu oobo bweelede kuti bwakali kubapa kulibilika kapati.\n4. Mbuti mbobakazwidilila mumulimo wabo wakukambauka basikwiiya bamumwaanda wamyaka wakusaanguna?\n4 Tacikwe makani akulibilika kuli koonse nkobakajisi, basikwiiya bakajata bubi kukambauka makani mabotu ikutali buyo mu Jerusalemu amu Samariya, pele akumasena oonse kwakali bantu munyika aciindi eeco. Nokuba kuti basikwiiya bakajana buyumuyumu, mumyaka iili 30 makani mabotu akali ‘kukambaukwa kuzilenge zyoonse zili ansi aajulu’ alimwi akali ‘kuzyala micelo akuvwula munyika yoonse.’ (Kol. 1:6, 23) Mucikozyanyo: Akaambo kamajwi ngaakaamba mwaapostolo Paulo alimwi ancaakacita kunsumbu ya Kupro, mweendelezi muna Roma Sergio Paulu “wakaba musyomi nkaambo zyakamugambya kapati njiisyo zya Jehova.”—Amubale Milimo 13:6-12.\n5. (a) Ncisyomezyo nzi Jesu ncaakapa basikwiiya bakwe? (b) Kwiinda mukulanga-langa bukkale bwamumwaanda wamyaka wakusaanguna, ncinzi bamwi ncobakaamba?\n5 Basikwiiya ba Jesu bakalizyi kuti tiibakali kukonzya kuubeleka mulimo wakukambauka munguzu zyabo beni. Jesu wakabaambila kuti wakali kuyakuba ambabo alimwi akuti muuya uusalala wakali kuyoobagwasya. (Mt. 28:20) Mumbazu zimwi, ibukkale bwakaliko munyika aciindi eeco bulakonzya bwakali bubotu kumulimo wakukambauka Bwami. Ibbuku litegwa Evangelism in the Early Church lyaamba kuti: “Ambweni kunyina ciindi icakali cibotu kaindi munyika icakali kweelela kapati kutambula Cikombelo icakazwide akubambwa kwiinda ciindi camumwaanda wamyaka wakusaanguna AD . . . Kuzikusika mumwaanda wabili, Banakristo . . . bakatalika kwaamba kuti bwakali busongo bwa Leza ibwakabamba zintu munyika kutegwa Bunakristo butalisyigwe.”\n6. Ino ncinzi ncotutiilange-lange (a) mucibalo eeci? (b) mucibalo citobela?\n6 Ibbaibbele talyaambi bwini Leza mbwaakeendelezya zintu mumwaanda wamyaka wakusaanguna kutegwa cikonzyeke kuubeleka kapati mulimo wakukambauka. Pele ncotuli masimpe ncakuti: Jehova wakali kuyanda kuti makani mabotu akambaukwe, kakuli walo Saatani tanaakali kuyanda. Mucibalo eeci, tulabandika zintu zimwi zyalo zikonzya kuti nzizyakapa kuti cuube-ube kuubeleka mulimo wakukambauka mumwaanda wamyaka wakusaanguna kwiinda muziindi zimwi zyansiku. Mucibalo citobela, tuyoolanga-langa zintu izitugwasya mazuba aano kwaambilizya makani mabotu kusikila kumamanino aanyika.\nLUUMUNO LWABANA ROMA MBOLWAKAGWASYA\n7. Mumwaanda wamyaka wakusaanguna, ino bukkale bwakali buti mu Bulelo Bwabana Roma? Ncinzi icakapa kuti ciindi eeco ciindane aciindi cimbi cili coonse?\n7 Mumwaanda wamyaka wakusaanguna, kwakali luumuno mubweendelezi bwabana Roma. Eeci cakapa kuti cibaubile kukambauka basikwiiya. Bulelo Bwana Roma bwakabikkide milawo iyakapa kuti bantu baliibe ansi aabweendelezi oobu. Zimwi ziindi, kwakali kuba ‘nkondo mumasena aakali aafwaafwi alimwi amasena aakali kule,’ mbubonya mbwaakasinsima Jesu. (Mt. 24:6) Basikalumamba bana Roma bakanyonyoona Jerusalemu mu 70 C.E., alimwi kwakali nkondo muminyinza yabulelo oobo. Nokuba boobo, kwakali luumuno mumasena manji aakazingulukide Lwizi lwa Mediterranean aakali ansi aabweendelezi bwa Roma. Luumuno oolu lwakatola myaka iibalilwa ku 200 alimwi lwakazikwiitwa kuti Luumuno Lwabana Roma. Ibbuku limwi ligwasya kuvwuntauzya lyaamba kuti: “Kunyina ciindi mumakani aakaindi nikwakali ciindi cilamfwu caluumuno, alimwi kunyina nokuya kuba luumuno iluzumanana kwaciindi cili mbocibede akati kabantu.”\n8. Mbuti luumuno ilwakaliko mbolwakabagwasya Banakristo bakusaanguna?\n8 Ikwaamba mbwaakali kuzibona zintu, syaazibwene mumakani aabukombi wamumwaanda wamyaka watatu wazina lya Origen wakalemba kuti: “Mulimo wa Jesu wakuyiisya niwatakazwidilila kumwaigwa munyika yoonse ikuti nikwakali mami manji. . . akaambo kakuti bantu koonse-koonse nibakasinikizyigwa kutola lubazu mumulimo wabusikalumamba alimwi akulwanina kukwabilila zisi zyabo. . . . Mbubonya buyo, ccita kuti bukkale mumasi oonse nobwakacincwa eelyo kwaba muuya uuli kabotu aciindi cakuboola kwa Jesu, mbuti kuyiisya ooku, ikujatikizya luumuno alimwi kutazumizyi bantu kupilusya cibi kuli basinkondonyina, mbokwakali kunga kwazwidilila?” Bakambausi ba Bwami bakapenzyegwa mumasena aakali kweendelezyegwa abana Roma, pele bakali basiluumuno alimwi kulibonya kuti bakagwasyigwa aluumuno ilwakaliko aciindi eeco.—Amubale Baroma 12:18-21.\nMIGWAGWA MIBOTU MBOYAKAGWASYA\n9, 10. Nkaambo nzi ncocakali cuuba-uba kuli basikwiiya kweenda mumasena oonse aakali ansi aa Bulelo Bwabana Roma?\n9 Banakristo bakaibelesya kabotu migwagwa yabana Roma. Kutegwa kababakwabilila alimwi akubeendelezya bantu babo, bana Roma bakajisi basikalumamba basinguzu alimwi ibacibwene. Kutegwa basikalumamba kabeenda cakufwambaana, migwagwa mibotu yakali kuyandika, eelyo bana Roma bakalicibwene kwiipanga. Bana Roma basyaazibwene mumilimo yakupanga-panga bakapanga migwagwa iinda kumakkilomita aali 80,000 iyakali kuswaanganya zibeela zyoonse zyamucooko. Migwagwa yakali kwiinda muzisaka, mucimpayuma alimwi amumalundu.\n10 Kunze lyamigwagwa yabo, bana Roma bakali kukonzya kubelesya milonga alimwi azizyiba zipati alimwi zilamfwu imato mwaakali kukonzya kweenda. Mato aabana Roma akali kubelesya nzila zyamulwizi zisika ku 900 eezyo izyakali kuswaanganya myaanda yazito. Aboobo Banakristo bakali kukonzya kweenda mumasena oonse aakali kweendelezyegwa abana Roma. Kwakali buyumuyumu, pele mwaapostolo Paulo alimwi abamwi bakali kukonzya kweenda mucilawo coonse kakunyina mapepa aazumizya muntu kunjila mucisi. Kwakanyina masena mpobalanga-langa mapepa aabasikunjila mucisi. Basikutyola milawo bakali kuyoowa kusubulwa abana Roma, aboobo tiicakali kuyoosya kweenda mumigwagwa. Mbubwenya buyo, kweenda kubelesya lwizi tiicakali kuyoosya akaambo kakuti mato aankondo aabana Roma akali kukwabilila kuzigwebenga. Nokuba kuti kwaziindi zinji bwato mwaakatantide Paulo bwakanyonyooka alimwi kwakali ntenda zyamulwizi, Magwalo taambi cacigaminina kuti munyendo zyakwe zyamulwizi wakapenzyegwa azigwebenga.—2Kor. 11:25, 26.\nIkubelesya mabbuku aa codex kwakapa kuti cuube-ube kujana lugwalo (Amubone muncali 12)\n11. Nkaambo nzi basikwiiya ncobakali kuubelesya mwaambo wa Chigiriki?\n11 Mwaambo wa Chigiriki uutegwa Koine iwakazyibidwe abantu banji wakagwasya ikutegwa kube kubandika kabotu alimwi akusumpula lukamantano akati kambungano zya Banakristo. Akaambo kakuzunda nkwaakazunda Alekizanda Mupati, Chigiriki ngomwaambo ngobakali kubandika akumvwa bantu banji. Aboobo, babelesi ba Leza bakali kukonzya kubandika abantu boonse baindene-indene, eeci cakapa kuti makani mabotu amwaigwe. Kuyungizya waawo, ba Juda ibakali kukkala mu Egepita bakasandulula Magwalo aa Chihebrayo mu Chigiriki. Bantu bakalilizyi bbuku eeli lya Septuagint, alimwi basikutobela Kristo bakusaanguna bakali kuzubulula twaambo cakwaanguluka kuzwa mulindilyo. Alimwi Banakristo bakajana kuti cakali cuuba-uba kubelesya Chigiriki mumagwalo ngobakali kulemba. Chigiriki cakajisi mabala manji alimwi aakali kugwasya kwayandika kupandulula twaambo twakumuuya.\n12. (a) Ino mabbuku aa codex akabambidwe buti, alimwi akajisi bubotu nzi kwiindana amabbuku aakuvwunga? (b) Ndilili mabbuku aa codex naakatalika kubelesyegwa kapati a Banakristo?\n12 Mbuti Banakristo mbobakali kukonzya kwaabelesya Magwalo mumulimo wabo wamumuunda? Mabbuku aakuvwunga akali kukatazya kapati, nkaambo akeelede kuvwungwa akuvwungululwa alimwi akalembedwe buyo kulubazu lomwe. Bbuku lyomwe buyo lya Makani Mabotu aa Matayo lyakali kukonzya kuzuzya bbuku lyoonse lyakuvwunga. Mpoonya bakatalika kupanga ma codex—mabbuku aakusaanguna aakapangidwe mbuli mabbuku aamazuba aano. Aaya mabbuku akajisi mapeeji aaswaanganizyidwe antoomwe. Sikubala wakali kukonzya kujalula bbuku eeli akucijana cakufwambaana cibalo camu Magwalo. Nokuba kuti takuzyibidwe Banakristo nobakatalika kubelesya mabbuku aa codex, bbuku limwi ligwasya kuvwuntauzya lyaamba kuti: “Banakristo bakali kwaabelesya kapati mabbuku aa codex mumwaanda wamyaka wabili cakuti kulangilwa kuti kubelesyegwa kwangawo kwakatalika kautanasika mwaka wa 100 A.D.”\nMULAWO WABANA ROMA MBOWAKAGWASYA\n13, 14. (a) Mbuti Paulo mbwaakacibelesya coolwe cakwe cakuba sicisi muna Roma? (b) Ino mulawo wabana Roma wakabagwasya buti Banakristo?\n13 Mulawo wabana Roma wakali kutobelwa mubulelo boonse, alimwi sicisi muna Roma wakajisi nguzu zimwi alimwi alukwabililo. Paulo wakacibelesya coolwe cakuba sicisi muna Roma ziindi zinji. Ciindi nobakayanda kumukwibbaula mu Jerusalemu, imwaapostolo ooyu wakabuzya mweendelezi muna Roma kuti: “Sena cilizumizyidwe kuti nywebo nobaalumi mukwibbaule muna Roma alimwi uutanapegwa mulandu?” Tiicakazumizyidwe pe. Ciindi Paulo naakaamba kuti wakali sicisi muna Roma kwiinda mukuzyalwa, ‘baalumi ibakali kuyanda kumusubula ikutegwa aambe bakamusosoloka; awalo mweendelezi wabasikalumamba wakayoowa naakazyiba kuti Paulo wakali muna Roma akuti wakamwaangide nketani.’—Mil. 22:25-29.\n14 Busicisi bwa Paulo kweelana amulawo wabana Roma bwakapa kuti aangununwe muntolongo ciindi naakali ku Filipi. (Mil. 16:35-40) Ku Efeso, mupati wamunzi wakazubulula mulawo wabana Roma naakamana kuumuzya nkamu yabantu iyakanyemede kapati. (Mil. 19:35-41) Kucita apilu mulandu nkwaakacita Paulo naakali ku Kaisareya kwakajalula nzila kulinguwe kutegwa aiminine lusyomo lwakwe kuli Kaisara. (Mil. 25:8-12) Aboobo, mulawo wabana Roma wakapa kuti cikonzyeke ‘kukwabilila akusitikizya makani mabotu mumulawo.’—Flp. 1:7.\nKUMWAIKIZYANYA KWABA JUDA MBOKWAKAGWASYA\n15. Ino ba Juda bakamwaikizyenye buti mumwaanda wamyaka wakusaanguna?\n15 Mumbazu zimwi, Banakristo bakajana kuti mulimo wabo wabukambausi wakali muuba-uba akaambo kaba Juda ibakamwaikide mumasena oonse aakali kweendelezyegwa abana Roma. Myaanda yamyaka musyule, bana Asuri mpoonya abana Babuloni bakatolede ba Juda mubuzike kuzwa kucisi cokwabo. Kutalikila buyo mumwaanda wamyaka wasanu B.C.E., kwakali ba Juda muzyooko zili 127 mu Bulelo bwa Persia. (Es. 9:30) Ciindi Jesu naakali anyika, kwakali ba Juda mu Egypt amumasena amwi aaku North Africa, aku Greece, Asia Minor, alimwi aku Mesopotamia. Kweezyezyegwa kuti akati kabantu bali 60 miliyoni mu Bulelo Bwabana Roma, muntu omwe akati kabantu bali 14 wakali mu Juda. Kufwumbwa ba Juda nkobakali kuunka, bakali kutolelezya abukombi bwabo.—Mt. 23:15.\n16, 17. (a) Muunzila nzi kumwaikizyanya kwaba Juda mbokwakagwasya banji ibatakali ba Juda? (b) Mbubambe nzi mbobakajisi ba Juda mbobakatobela basikwiiya?\n16 Akaambo kakuti ba Juda bakalimwaikizyenye kapati, banji ibatakali ba Juda bakaazyiba Magwalo aa Chihebrayo. Bakaiya kuti kuli buyo Leza omwe wakasimpe akuti aabo ibamukomba beelede kutobela zyeelelo zisumpukide zyabukkale akulilemeka. Kuyungizya waawo, Magwalo aa Chihebrayo akazwide businsimi bujatikizya Mesiya. (Lk. 24:44) Ba Juda alimwi a Banakristo bakalizyi kuti Magwalo aa Chihebrayo ndi Jwi lya Leza lyakasololelwa amuuya, ikaambo kakapa kuti cikonzyeke kuli Paulo kujana kaambo nkobakali kuzuminana abaabo ibakali amyoyo iiyandisya bululami. Mbubonya buyo, mwaapostolo wakajisi cilengwa cakunjila muzikombelo zyaba Juda akusalazyanya ambabo mu Magwalo.—Amubale Milimo 17:1, 2.\n17 Ba Juda bakajisi bubambe bubikkidwe bwakukomba. Bakali kuswaangana lyoonse muzikombelo naa antangalala. Bakali kwiimba nyimbo, kupaila alimwi akwaabandika Magwalo. Bubambe bukozyenye bulatobelwa mumbungano zya Bunakristo mazuba aano.\nZYOONSE ZILAKONZYEKA KULI JEHOVA\n18, 19. (a) Ino ibukkale bwamumwaanda wamyaka wakusaanguna bwakapa kuti cikonzyeke kucita nzi? (b) Ino makani aabandikwa mucibalo eeci amupa kulimvwa buti kujatikizya Jehova?\n18 Aboobo, zintu ziindene-indene zilibedelede zyakagwasya kutegwa makani mabotu akambaukwe cakuzwidilila. Luumuno Lwabana Roma, migwagwa mibotu, mwaambo wakadumide, mulawo wabana Roma, alimwi akumwaikizyanya kwaba Juda kwakagwasya basikwiiya ba Jesu kuti baubeleke mulimo wabo wakukambauka ngobakapedwe a Leza.\n19 Myaanda yone musyule, muntu umwi mubbuku lyasyaabusongo muna Giriki Plato wakaamba kuti: “Cilakonzya kuyuma kapati kujana sikupanga alimwi usyi wabubombo bwesu oobu, alimwi nokuba kuti twamujana, tacikonzyeki kumwaamba kumuntu uuli woonse.” Nokuba boobo, Jesu wakati: “Izintu zitakonzyeki kubantu zilakonzyeka kuli Leza.” (Lk. 18:27) Mulengi wabubumbo uyanda kuti bantu bamujane alimwi akumuzyiba. Kuyungizya waawo, Jesu wakaambila basikumutobela bakwe kuti: “Kamuya mukayiisye bantu bazisi zyoonse kuti babe basikwiiya.” (Mt. 28:19) Kwiinda mukugwasyigwa a Jehova Leza, kuzuzikizya mulimo ooyu kulakonzyeka. Cibalo citobela ciyootondezya mulimo ooyo mbouli mukubelekwa mazuba aano.\nCipego Ncobatakali Kuyeeyela Bana Japan\nAmwiiye Kulicesya kwa Jesu Alimwi Aluzyalo Lwakwe\nAmwiiye Busicamba Abupampu bwa Jesu\nAmuzumanane Kuba Basungu Mumulimo Wakukambauka\nJehova Ulausololela Mulimo Wesu Wakuyiisya Uucitwa Nyika Yoonse Mbwiizulwa\nMAKANI EESU AAKAINDI “Ciindi Cibotu Kapati”\nMabala Amusale naa muyanda kukkopa zyakamwaigwa NGAZI YAMULINDIZI—YAKWIIYA February 2015\nNGAZI YAMULINDIZI—YAKWIIYA February 2015


Anansi a Busongo - Storybooks Zambia\nAnansi a Busongo Anansi and Wisdom Anansi na Ukwiluka\nKaindi, ibantu banji kunyina ncebakalizyi. Tibakalizyi kusyanga zisyango, nakuba kusuma zisani, nanka bwakupanga zintu zyakubelesha ang’anda akumyunda. Elyo, kwakali leza wakali kutegwa Nyame wakalijisi busongo bwakupa nyika yonse. Wakabusunga kabotu munongo.\nBumwi Buzuba Nyame wakayeya kuti ape busongo kuli Anansi. Kuvwumbwa cindi Anansi alanga munongo, wakali kuba akwiya cintu cipya. Cakali cintu cikomanisya.\nAnansi wakayeya cakuliyanda, “Ndilaibika nongo atala acisamu kutegwa busongo bube bwangu endike.” Nakamana, wakalyangilila katambo kunongo amucibuno cakwe akutalika kutanta mucisamu. Wakapengekana kapati akutanta.\nMwanaakwe mushoto wakali kulangilila cindi conse munsi acisamu. Wakati, “Inga ticauba-uba kuti mwalyangilila kumusana?” Anansi wakasola, nkabela, cakauba-uba.\nMukaindi kashonto, wakasika atala acisamu. Mpona wakaima akuyeya, “Ndime ndeleede kuba abusongo bonse, pesi mwanaangu ulicenjede kwinda ndime!” Anansi wakanyema kapati akusowa nongo ansi.\nInongo yakapwaika. Ibusonga bwakaba antangalala kuli bantu bonse. Kuzwa wao, bantu bakacizyiba kulima, kusuma akucita zintu zyonse bantu zyobacizyi kucita.\nImbuto Ishonto: Kaano ka Wangari Maathai Nozibele a Masusu Otatwe. Nkuku, Joongola Mbongolo Nyimbo ya Sakima Buzuba Mbondakaunka Kudolopo Nseke a Sikube